
VENDIM
Nr. 75, datë 12.2.2018

PËR MIRATIMIN E MODELIT TË FINANCIMIT TË INSTITUCIONEVE PUBLIKE TË ARSIMIT TË LARTË DHE KËRKIMIT SHKENCOR

Në mbështetje të nenit 100 të Kushtetutës, të neneve 110, pika 2, 111, 112 e 113, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit, Sportit dhe Rinisë, Këshilli i Ministrave

VENDOSI:

I. TË PËRGJITHSHME
1. Financimi nga buxheti i shtetit i institucioneve publike të arsimit të lartë dhe kërkimit shkencor shpërndahet në formë granti, i përbërë nga:
a) granti i politikave të zhvillimit për institucionet publike të arsimit të lartë, i cili të jetë deri në 10% të totalit të grantit vjetor;
b) granti i mësimdhënies, i cili të jetë jo më pak se 85% të totalit të grantit vjetor;
c) granti i punës kërkimore-shkencore dhe i veprimtarive krijuese, i cili të jetë 5% deri në 10% të totalit të grantit vjetor.
2. Përdorimi i fondeve publike nga buxheti i shtetit për institucionet e arsimit të lartë bëhet në përputhje me kushtet dhe qëllimet e grantit të miratuar.
3. Fondet e përfituara në formë granti nga institucionet publike të arsimit të lartë dhe të papërdorura në fund të vitit financiar, në përputhje me rregullat dhe standardet e menaxhimit financiar publik, trashëgohen në vitin pasardhës.
4. Institucionet publike të arsimit të lartë, të cilat planifikojnë fonde për punën kërkimore-shkencore dhe veprimtaritë krijuese nga të ardhurat e tyre, në raport me parashikimin e bashkëfinancimit, kanë prioritet në përfitimin e fondeve grant nga buxheti i shtetit.
II. GRANTI I POLITIKAVE TË ZHVI-LLIMIT PËR INSTITUCIONET PUBLIKE TË ARSIMIT TË LARTË 
1. Granti i politikave të zhvillimit për institucionet publike të arsimit të lartë përfshin, si më poshtë:

a) 	Fondin për mbështetjen e institucionit dhe të infrastrukturës akademike;
b) 	Fondin e projekteve konkurruese për zhvillimin e institucioneve publike të arsimit të lartë.
2. Fondi për mbështetjen e institucionit dhe infrastrukturës akademike shpërndahet mbi bazën e renditjes së institucioneve publike të arsimit të lartë, të kryer nga Agjencia Kombëtare e Kërkimit Shkencor dhe Inovacionit (AKKSHI).
3. Fondi i projekteve konkurruese për zhvillimin e institucioneve publike të arsimit të lartë shpërndahet mbi bazën e projekteve që paraqesin këto institucione, sipas kritereve të përcaktuara në strategjitë sektoriale dhe në ligjin vjetor të buxhetit.
4. Ministria përgjegjëse për arsimin miraton me udhëzim prioritetet, termat e shpërndarjes dhe formën e aplikimit për grantin.
5. Ministria përgjegjëse për arsimin miraton grantin e politikave të zhvillimit të institucioneve publike të arsimit të lartë, mbi bazën e aplikimit apo të prioriteteve strategjike të zhvillimit të vendit.
III. GRANTI I MËSIMDHËNIES
1. Granti i mësimdhënies përfshin:
a) fondin për institucionet publike të arsimit të lartë, në masën jo më pak se 90%;
b) fondin e mbështetjes studentore, në masën deri në 10% në vit.
2. Fondi institucional u shpërndahet institucioneve publike të arsimit të lartë, sipas një formule, në bazë të elementeve të mëposhtme:
a) Numrit të studentëve që ndjekin ciklin e parë të studimeve, një program të integruar të studimeve ose në një program të studimeve profesionale, në një vit akademik, të cilët konvertohen në njësi financimi. Financimi i IAL-ve do të kryhet me bazë studentin; 
b) Koeficientëve të financimit, sipas programit të studimit të ndjekur, bazuar në koston mesatare për student, sipas shtojcës 1, që i bashkëlidhet këtij vendimi dhe është pjesë përbërëse e tij; 
c) Koeficientit të prioriteteve ose financimit shtesë, në masën 5% për studentët që ndjekin programe prioritare, të përcaktuara në dokumentin e prioriteteve që ministri përgjegjës për arsimin miraton dhe shpall çdo vit sipas drejtimeve kryesore dhe në masën 10% për studentët që ndjekin programe studimi me karakter profesional;


ç) 	Shumës të të ardhurave nga tarifat e studimit të përllogaritura për çdo IAL, bazuar në numrin e studentëve të regjistruar dhe nivelin e tarifës tavan të shkollimit, të miratuar me vendim të Këshillit të Ministrave për çdo program studimi për studentët që ndjekin ciklin e parë të studimeve, programet e integruara të studimeve, si dhe një program të studimeve profesionale;
d) Për një periudhë kalimtare dy deri tre vjet, në përllogaritjen e formulës/masës së financimit për institucionet publike të arsimit të lartë do të konsiderohet rivlerësimi/ekualizimi, bazuar në nevojat specifike të tyre.
3. Fondin e mbështetjes studentore deri në 10% të fondit vjetor të marrë në formë granti. Përdorimi i këtij fondi përfshin tri kategori financimi:
a) Bursat e studimit për studentët e shkëlqyer;
b) Bursat e studimit për studentët në programet e studimit që përbëjnë prioritet kombëtar;
c) Bursat e studimit për studentët që u përkasin shtresave sociale në nevojë.
4.  Bursat e studimit për studentët e shkëlqyer u jepen studentëve me notë mesatare maksimale në hyrje, në rang vendi, pavarësisht nga programi i studimit dhe institucioni në të cilin ata kanë zgjedhur të ndjekin studimet. Studenti vazhdon të përfitojë nga ky grant nëse rezultatet e tij, gjatë të gjitha viteve të studimit, vazhdojnë të jenë të shkëlqyera.
5. Bursat e studimit për studentët që kanë zgjedhur të ndjekin programet e studimit në institucione publike të arsimit të lartë, që përbëjnë prioritet kombëtar, iu shpërndahen studentëve që studiojnë në fushat e përcaktuara si të tilla me vendim të Këshillit të Ministrave.
6. Bursat e studimit për studentët që u përkasin shtresave sociale në nevojë iu shpërndahen studentëve që janë shpallur fitues në institucionet publike të arsimit të lartë dhe plotësojnë kriteret për t’u konsideruar si studentë në nevojë, të përcaktuar si të tillë me vendim të Këshillit të Ministrave.
IV. GRANTI I PUNËS KËRKIMORE-SHKENCORE DHE VEPRIMTARIVE KRI-JUESE
1. Granti i punës kërkimore-shkencore dhe veprimtarive krijuese përfshin fondet për kërkimin shkencor. Ky grant është i hapur për konkurrimin/ aplikimin për të gjitha institucionet e arsimit të lartë të akredituara që zhvillojnë kërkim shkencor.

2. Institucionet e arsimit të lartë të llojit universitet dhe akademi aplikojnë për të përfituar nga ky grant dhe për financimin e studimeve të doktoratës.
3. Nga ky fond përjashtohet financimi i ngarkesës së pedagogëve për udhëheqjen e doktoratës.
4. Shpërndarja e fondeve të kësaj kategorie, të miratuara në formën e një granti të punës kërkimore-shkencore, realizohet nga Agjencia Kombëtare e Kërkimit Shkencor dhe Inovacionit (AKKSHI), mbi bazën e projekteve që institucionet paraqesin dhe duke mbajtur në konsideratë treguesit kryesorë për projektet kërkimore-shkencore dhe veprimtarinë krijuese të IAL-ve, të renditur, si më poshtë vijon:
a) Numrin e fakulteteve dhe departamenteve të IAL-ve;
b) Numrin e stafit akademik me titujt “Profesor”, “Profesor i asociuar”, me gradën shkencore “Doktor” dhe “Master”;
c) Numrin e programeve të studimit në ciklin e parë dhe numrin e programeve të studimit të akredituara në ciklin e dytë;
ç) 	Numrin total të studentëve në ciklin e parë “Bachelor”,  ciklin e dytë “Master shkencor”, “Master profesional”, programet e interguara të studimit dhe ato të ciklit të tretë;
d) Numrin total të laboratorëve didaktikë të IAL-ve, të laboratorëve kërkimorë-shkencorë ekzistues të  IAL-ve dhe numrin  e laboratorëve kërkimorë-shkencorë ekzistues të akredituar të IAL-ve;
dh)	 Numrin e stafit ndihmës akademik që punon në laboratorët kërkimorë-shkencorë të IAL-ve dhe atyre që përdorin laboratorët kërkimorë-shkencorë;
e) Numrin total të studentëve të tri cikleve të studimit që përdorin laboratorët kërkimorë-shkencorë;
ë) 	Numrin e artikujve shkencorë të botuar në vitin akademik jashtë vendit nga stafi akademik i IAL-ve në revista me Impact Factor , të listës Tomson Reuters;
f) Numrin e artikujve shkencorë të botuar në vitin akademik brenda vendit në revista shkencore nga stafi akademik i IAL-ve, si autor/bashkautor;
g) Numrin e monografive shkencore të botuara në vit brenda vendit nga stafi akademik i IAL-ve,  autor/bashkautor;
gj) 	Numrin e monografive shkencore të botuara në vit jashtë vendit nga stafi akademik i IAL-ve, autor/bashkautor;
h) Numrin e konferencave dhe aktiviteteve shkencore të organizuara nga IAL-të në vitin akademik;
i) Numrin e stafit akademik të IAL-ve që ka marrë pjesë me referim e kumtesa shkencore në konferenca/seminare/kongrese shkencore, brenda dhe jashtë vendit, autor/bashkautor;
j) Numrin e patentave të regjistruara nga stafi akademik i IAL-ve, në Drejtorinë e Përgjithshme të Patentave e Markave, në Shqipëri e jashtë, autor/bashkautor;
k) Numrin e projekteve/kontratave kombëtare kërkimore-shkencore, të fituara e të zbatuara nga stafi akademik i IAL-ve;
l) Numrin e projekteve/kontratave ndërkombëtare kërkimore-shkencore të programeve të BE-së për kërkimin shkencor e inovacionin, ku stafi akademik i IAL-ve ka qenë pjesëmarrës, në rolin e  drejtuesit të projektit dhe/ose të partnerit;
ll) Numrin e projekteve/kontratave ndërkombë-tare kërkimore-shkencore në vit akademik, të karakterit të bashkëpunimit dypalësh IAL + universitet homolog jashtë vendit, ku stafi akademik i IAL-ve ka marrë pjesë; 
m) Numrin e projekteve/kontratave ndërkombëtare kërkimore-shkencore IPA, ERASMUS në vit akademik,  ku stafi akademik i IAL-ve ka qenë pjesëmarrës, në rolin e  drejtuesit të projektit dhe/ose partnerit;
n) Numrin e projekteve/kontratave ndërkombëtare ERASMUS, IPA, si dhe projekteve të tjera ndërkombëtare, ku stafi akademik i IAL-ve ka qenë pjesëmarrës, në rolin e  partnerit apo të drejtuesit të projektit;
nj) 	Numrin e çmimeve ndërkombëtare dhe kombëtare për veprimtari kërkimore-shkencore të marra nga stafi akademik i IAL-ve;
o) Numrin e bursave individuale që ka përfituar në vit akademik stafi akademik i IAL-ve për specializime afatgjata e afatshkurtra jashtë vendit;
p) Numrin e individëve, studentë e pedagogë të huaj, që kanë kryer mobilitet akademik në vitin akademik pranë IAL-ve dhe numrin e stafit akademik të IAL-ve që ka kryer mobilitet akademik në vitin akademik në universitete jashtë vendit; 

q) Numrin e projekteve/kontratave të përbashkëta kërkimore me sektorin e biznesit nga stafi akademik i IAL-ve.
5. Vlerësimi i cilësisë së kërkimit shkencor përbën kriterin bazë të renditjes së institucioneve të kërkimit shkencor nga AKKSHI-ja dhe të përcaktimit të masës së financimit të përfituar nga Agjencia Kombëtare e Financimit të Arsimit të Lartë, për IAL-të publike. Institucionet e kërkimit shkencor marrin masa për vlerësimin dhe sigurimin e brendshëm të cilësisë, nëpërmjet njësisë përkatëse, përbërja dhe funksionimi i së cilës përcaktohen në statutin ose rregulloren e institucionit përkatës.
V. DISPOZITA TË FUNDIT
1. Zbatimi i skemës së financimit, sipas këtij vendimi, për institucionet publike të arsimit të lartë kryhet sipas udhëzimit të përbashkët të ministrit përgjegjës për financat dhe ministrit përgjegjës për arsimin.
2. Fondet e buxhetit të shtetit, të miratuara në formë transferte për “Shoqëritë e trajtimit të studentëve”, sh.a., në Tiranë dhe në rrethe, paguhen në llogarinë bankare të përfituesit nga struktura përgjegjëse për thesarin, me urdhër të njësisë së qeverisjes së përgjithshme dhënëse dhe me paraqitjen nga kjo e fundit të dokumenteve justifikuese të shpenzimit (situacion, fatura, listëpagesa etj.).
3. Kompetencat dhe funksionet e AKFAL-it do të ushtrohen nga Ministria e Arsimit, Sportit dhe Rinisë, deri në momentin e ushtrimit të plotë të funksioneve dhe të kompetencave nga AKFAL-i. 
4. Ngarkohen Ministria e Arsimit, Sportit dhe Rinisë, Ministria e Financave dhe Ekonomisë dhe institucionet publike të arsimit të lartë për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama





SHTOJCA 1

Tabela 1. Koeficientët e financimit bazuar në kosto mesatare për student sipas programeve të studimit.

	Programet e  studimeve
	Koeficienti i financimit bazuar në kosto mesatare

	Shkenca mjekësore
	3.6

	Infermieri
	2.5

	Shkenca të inxhinierisë
	2.2

	Shkenca natyrore
	2.2

	Shkenca kompjuterike
	1.9

	Agrikulturë dhe shkencë toke
	2.2

	Shkenca sociale (drejtësi, sociologji, politikë etj.)
	1.0

	Ekonomi dhe biznes
	1.0

	Filozofi (gjuhë, histori, gjeografi, letërsi, filozofi)
	1.1

	Edukim mësuesi
	1.3

	Arte figurative
	5.0

	  Sporte
	  3.9


Formula e financimit llogarit shumën totale të grantit qeveritar të mësimdhënies dhe të të ardhurave të përllogaritura nga tarifat tavan të studentëve nga të gjitha universitetet në sistem, duke marrë parasysh diferencën në nivelin e tarifave të cilat do të paguhen nga studentët që ndjekin degë, nivele dhe vendndodhje të ndryshme.
Formula llogarit numrin e njësive të financimit për çdo universitet, bazuar në numrin e koeficientëve të studentëve, sipas degës së studimit dhe në bazë të faktorëve të tjerë të përshkruar më sipër, sipas formulës: 
- ∑ totale e njësive të financimit = {Numri i studentëve që ndjekin ciklin e parë të studimeve X Koeficientet e financimit bazuar në kosto mesatare për student sipas programeve të studimit} + Numrin e studentëve në programet prioritare të konvertuar në njësi financimi.
Pjesëtimi i vlerës totale të fondit që është në dispozicion (grant plus tarifa) me shumën e të gjitha njësive të financimit për të gjitha universitetet përllogarit nivelin e financimit për njësi financimi, sipas formulës: 
- ∑ e financimit për njësi financimi = ë∑ e grantit vjetor +∑ e të ardhurave)]/ ∑ totale e njësive të financimit;
Shuma e financimit bazë (grant plus të ardhurat nga tarifat e shkollimit) që çdo institucion do të marrë, do të jetë prodhimi i njësive totale të financimit shumëzuar me financimin për njësi financimi, sipas formulës:
- ∑ e financimit  për  IAL-në = ∑ e financimit për një njësi financimi x Numrin e njësive të financimit
- ∑ e gratit nga fondet e buxhetit që i takon IAL-së = Totalin e financimit për IAL zbritur të ardhurat nga tarifat.
Shembull: Për detajimin e fondeve pjesë e grantit për mësimdhënien “fondin për institucionet publike të arsimit të lartë”, për dy universitete të cilat ofrojnë dy programe studimi në “shkenca natyrore” dhe “shkenca sociale”.  
- Në programin e studimit “shkenca natyrore” koeficienti është 2.2, ndërsa programi i studimit “shkenca sociale” koeficienti është 1.0.
- Koeficienti i financimit shtesë, për degët prioritare është 5 për qind.
- Tarifat për “shkenca natyrore”  jepen  1 000 lekë në vit për student, tarifat për “shkenca sociale” janë 500 lekë në vit për student.
- Granti total “fondi për institucionet publike të arsimit të lartë” për të gjithë sistemin është 200 000 lekë.
- Universiteti A ka 150 studentë, prej të cilëve 100 studiojnë në programin e studimit “shkenca natyrore” dhe 50 studentë në “shkenca sociale” dhe nga 150 studentë, 50 studentë ndjekin programet prioritare.
- Universiteti B, gjithashtu, ka 150 studentë, prej të cilëve 50 studiojnë në programin e studimit “shkenca natyrore” dhe 100 studentë në “shkenca sociale” dhe nga 150 studentë,  10 studentë ndjekin programet prioritare.

Formula e financimit për institucionet publike të arsimit të lartë, ilustrim i shpërndarjes së grantit prej 200 000 lekësh)
	 
	NR. I STUDENTËVE QË STUDIOJNË NË PROGRAMIN E STUDIMIT “SHKENCA NATYRORE” 
	NR. I STUDENTËVE QË STUDIOJNË NË PROGRAMIN E STUDIMIT “SHKENCA SOCIALE”
	NR. I STUDENTËVE NË NJËSI FINANCIMI 
	NR. I STUDENTËVE QË NDJEKIN PROGRAME PRIORITARE
	NJËSI FINANCIMI SHTESË PËR STUDENTË NË PROGRAME PRIORITARE 
	TOTALI I NJËSI FINANCIMI SIPAS IAL-VE 

	a
	b 
	C
	d
	e
	f
	G=d+f

	Univer A
	100
	50
	270
	50
	5
	275

	Univer B
	50
	100
	210
	10
	1
	211

	 
	 
	 
	484
	 
	12
	496

	 
	Nr. studentësh
N
	Nr. studentësh 
Soc
	Të ardhurat nga tarifa vjetore në lekë
	Financimi total  për çdo IAL (grant + të ardhurat)
	Të ardhurat nga tarifat vjetore 
	Masa e financimit nga granti vjetor (4.a)

	1
	2
	3
	4
	5
	6
	7

	Univer A
	100
	50
	125 000
	240 483.54 
	125 000
	     115 483.5 

	Univer B
	50
	100
	100 000
	 184 516.46 
	100 000
	   84 516.5 

	 
	 
	 Totali
	    225 000 
	     425 000.00 
	225 000
	200 000.0 



	1. GRANTI TOTAL VJETOR “FONDIN PËR INSTITUCIONET PUBLIKE TË ARSIMIT TË LARTË” NË LEKË
	            200 000.0 

	b - Të ardhurat vjetore nga tarifat e shkollimit, në lekë
	            225 000.0 

	TOTALI A +B në lekë
	            425 000.0 

	Numri total i njësive të financimit g=d+f
	                   486.0

	Fondi për njësi financimi në lekë (425,000 / 496 njësi = 874.5 lekë njësi)
	                  874.5 

	Fondi për universitetin A është (275 njësi x 874.5 njësi = 240 483.5 lekë total, minus 125 000 lekë shumën e të ardhurave = 115 483.5 fond nga granti i mësimdhënies vjetore
	115 483.5 lekë


 
Në këtë version të thjesht mund të verifikohet se:
 Universiteti “A” përfiton 275 njësi financimi dhe merr një fond total prej 240 483.5 lekësh;
 Universiteti “B”  përfiton 211 njësi financimi dhe merr një fond në total prej 184 516.46 lekësh.




















VENDIM
Nr. 80, datë 14.2.2018

PËR DISA NDRYSHIME DHE SHTESA NË VENDIMIN NR. 914, DATË 29.12.2014, TË KËSHILLIT TË MINISTRAVE, “PËR MIRATIMIN E RREGULLAVE TË PROKURIMIT PUBLIK”, 
TË NDRYSHUAR [footnoteRef:1] [1:  Ky projektvendim synon të përafrojë pjesërisht Direktivën 2014/24/BE, datë 26 shkurt 2014, të Parlamentit Evropian dhe të Këshillit, për prokurimin publik, që shfuqizon Direktivën 2004/18/KE-CELEX:32014L0024.] 


Nё mbështetje tё nenit 100 tё Kushtetutёs dhe të nenit 75, të ligjit nr. 9643, datё 20.11.2006, “Pёr prokurimin publik”, tё ndryshuar, me propozimin e Kryeministrit, Kёshilli i Ministrave
 
VENDOSI:

Në tekstin e rregullave të prokurimit publik, bashkëlidhur vendimit nr. 914, datë 29.12.2014, të Këshillit të Ministrave, të ndryshuar, bëhen këto ndryshime dhe shtesa: 

Neni 1

Në nënndarjen e parë, të shkronjës “a”, të pikës 1, të nenit 8, “Kufijtë monetarë”, shifra “1 200 000 000 (një miliard e dyqind milionë) lekë” zëvendësohet me “2 400 000 000 (dy miliardë e katërqind milionë) lekë”.

Neni 2

Shkronja “ç”, e pikës 8, të nenit 26, “Kontratat për punë publike”, shfuqizohet.

Neni 3

Pas shkronjës “c”, të pikës 4, të nenit 33, “Procedurë e hapur”, shtohet shkronja “c.1)”, me këtë përmbajtje:
“c.1) Në procedurën e hapur për kontratat e punëve publike, me fond limit nga 12 000 000 (dymbëdhjetë milionë) lekë deri 2 400 000 000 (dy miliardë e katërqind milionë) lekë, nuk do të aplikohet shkurtimi i këtij afati.”.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

VENDIM
Nr. 82, datë 14.2.2018

PËR NGARKIMIN E AGJENCISË SË BLERJEVE TË PËRQENDRUARA PËR KRYERJEN E PROCEDURAVE TË PROKURIMIT PUBLIK, NË EMËR DHE PËR LLOGARI TË KRYEMINISTRISË, MINISTRIVE DHE INSTITUCIONEVE TË VARËSISË, PËR DISA MALLRA 
DHE SHËRBIME[footnoteRef:2] [2:  Ky vendim është përafruar pjesërisht me:
Direktivën 2014/24/BE të Parlamentit Evropian dhe të Këshillit, datë 26 shkurt 2014, “Mbi prokurimin publik dhe që shfuqizon Direktivën 2004/18/KE”. Numri CELEX 32014L0024, Fletore Zyrtare OJ L 94, 28.3.2014, faqe 65–242.] 


Në mbështetje të nenit 100 të Kushtetutës, të pikës 3, të nenit 11, të ligjit nr. 9643, datë 20.11.2006, “Për prokurimin publik”, të ndryshuar, dhe të pikës 1, të nenit 2, të tekstit “Rregullat e prokurimit publik”, bashkëlidhur vendimit nr. 914, datë 29.12.2014, të Këshillit të Ministrave, “Për miratimin e rregullave të prokurimit publik”, të ndryshuar, me propozimin e ministrit të Brendshëm, Këshilli i Ministrave

VENDOSI:

1. 	Ngarkimin e Agjencisë së Blerjeve të Përqendruara, si organ qendror blerës, për prokurimin e fondeve buxhetore, me vlerë mbi kufirin monetar të prokurimeve me vlera të vogla, në emër dhe për llogari të Kryeministrisë, ministrive, institucioneve në varësi të Kryeministrit e të ministrave të linjës, për blerjen e mallrave dhe të shërbimeve, si më poshtë vijon: 
1.1. Blerje automjetesh; 
1.2. Blerje karburanti, përveç vajgurit Jet A1;
1.3. Blerje materialesh kancelarie;
1.4. Blerje orendish dhe pajisjesh për mobilim zyrash;
1.5. Blerje materialesh të ndryshme për pastrim; 
1.6. Blerje uniformash dhe elementesh të tjera përbërëse të tyre; 
1.7. Blerje këpucësh; 
1.8. Blerje pjesësh këmbimi për automjete, për shërbimet profilaktike;
1.9. Blerje tonerash; 
1.10. Sigurim automjetesh;
1.11. Shërbim gatimi dhe shpërndarje ushqimi;

1.12. Shërbim pastrimi; 
1.13. Shërbim lyerjeje dhe mirëmbajtjeje ndërtesash;
1.14. Riparim dhe mirëmbajtje automjetesh;
1.15. Botime, printime dhe materiale shtypshkrimi; 
1.16. Blerje materialesh të buta dhe veshmbathje;
1.17. Riparim, mirëmbajtjeje sistemi të ngrohje-ftohjeve;
1.18. Mirëmbajtje impiantesh elektrike;
1.19. Blerje pajisjesh laboratorike, me përjashtim të atyre mjekësore;
1.20. Shërbime dezinfektimi;
1.21. Shërbim i ruajtjes dhe i sigurisë fizike;
1.22. Blerje artikujsh ushqimorë;
1.23. Blerje pajisjesh kondicionimi;
1.24. Shërbim gjelbërimi;
1.25. Shërbim mirëmbajtjeje rutinë dhe dimërore të rrugëve.
2. Përjashtimisht, lejohet:
2.1  Ministria e Mbrojtjes t’i realizojë vetë procedurat e prokurimit për: 
a)	 blerje uniformash, veshmbathjesh dhe elementesh të tjera përbërëse të tyre; 
b) blerje këpucësh.
2.2 Ministria e Mbrojtjes dhe institucionet e saj të varësisë të realizojnë vetë procedurat e prokurimit me objekt “Riparim dhe mirëmbajtje automjetesh”.
3. Përjashtohen nga zbatimi i këtij vendimi përfaqësitë diplomatike dhe konsullore të Republikës së Shqipërisë, të akredituara jashtë vendit.
4. Lidhur me objektet e përmendura në pikat 1.6, 1.11, 1.13 dhe 1.19, të pikës 1, të këtij vendimi, Agjencia e Blerjeve të Përqendruara do të qendërzojë/do të fillojë kryerjen e procedurave të prokurimit me paraqitjen e çdo kërkese të paraqitur nga autoritetet kontraktore. 
5. Autoritetet kontraktore, institucionet e përmendura në pikën 1 të këtij vendimi, brenda 5 (pesë) ditëve nga hartimi i regjistrit të parashikimit të procedurave të prokurimit, të dërgojnë në Agjencinë e Blerjeve të Përqendruara, si organ qendror blerës, të dhënat teknike e sasiore dhe fondin përkatës, për mallrat e shërbimet përkatëse. 
Agjencia e Blerjeve të Përqendruara duhet të informojë Agjencinë e Prokurimit Publik në çdo rast kur konstaton mosrespektimin e afatit kohor të përcaktuar në këtë pikë.
6. Agjencia e Blerjeve të Përqendruara duhet të unifikojë specifikimet teknike për mallra dhe shërbime të të njëjtit lloj, në përputhje me standardet e miratuara, në bashkëpunim me specialistët e fushave të institucioneve përgjegjëse ose specialistë të jashtëm, vendës a të huaj, e të hartojë katalogët e standardeve, të cilët miratohen me udhëzim të ministrit të Brendshëm.
7. Agjencia e Blerjeve të Përqendruara duhet të prokurojë, nëpërmjet marrëveshjes kuadër, mallrat dhe shërbimet e vazhdueshme dhe të unifikuara. Kategoritë konkrete të mallrave dhe shërbimeve, të cilat do të prokurohen nëpërmjet marrëveshjes kuadër, përcaktohen sipas udhëzimeve të Agjencisë së Prokurimit Publik.
Në këtë rast, Agjencia e Blerjeve të Përqendruara ka këto detyra dhe përgjegjësi:
a) Të zhvillojë procedurat e prokurimit deri në nënshkrimin e marrëveshjes kuadër;
b) Të përllogaritë fondin limit për mallrat dhe shërbimet që do të prokurohen. Në rastin kur si kriter vlerësimi i ofertës/ofertave fituese është çmimi për njësi, fondi limit do të jetë çmimi i përllogaritur për çdo artikull apo shërbim;
c) Të shqyrtojë ankesat e operatorëve ekonomikë deri në shpalljen e njoftimit të operatorëve të suksesshëm. 
8. Në rastin kur Agjencia e Blerjeve të Përqendruara kryen procedura prokurimi për të lidhur kontratë dhe jo marrëveshje kuadër, ka këto detyra dhe përgjegjësi: 
a) Të zhvillojë procedurat për prokurimin e përqendruar të këtyre mallrave dhe shërbimeve deri në shpalljen e fituesit; 
b) Të bashkërendojë punën me autoritetet kontraktore për mbledhjen e përpunimin e të dhënave për prokurimet publike, që do të zhvillojë si organ qendror blerës; 
c) Të verifikojë përputhshmërinë e kërkesave të dërguara nga autoritetet kontraktore me ligjin dhe standardet në fuqi;
ç) Të përllogaritë fondin limit për përcaktimin e të dhënave sasiore për mallrat dhe shërbimet, që do të prokurohen, para publikimit të tenderit. Në këto raste, organi qendror blerës vë në dijeni autoritetet kontraktore;
d) Të shqyrtojë ankesat e operatorëve ekonomikë deri në shpalljen e njoftimit të fituesit. 
9. Agjencia e Blerjeve të Përqendruara, në raste përjashtimore, mund të zhvillojë procedurë prokurimi edhe kur kërkohet nga një autoritet a një grup autoritetesh kontraktore, mallra a shërbime, që nuk janë përcaktuar në këtë vendim. 
10. Agjencia e Blerjeve të Përqendruara në rast se autoritetet kontraktore kanë kërkesa, pasi është bërë publikimi i njoftimit të kontratës së prokurimit, verifikon arsyet e vonesës dhe shpall procedurën e re të prokurimit për këto kërkesa. 
Agjencia e Blerjeve të Përqendruara duhet të informojë Agjencinë e Prokurimit Publik në çdo rast kur konstaton vonesa në paraqitjen e kërkesave nga autoritetet kontraktore, pas publikimit të njoftimit të kontratës.
11. Agjencia e Blerjeve të Përqendruara ka të drejtë të monitorojë në çdo kohë zbatimin e kontratave nga autoritetet kontraktore. Në përfundim të monitorimit harton një raport për korrektësinë dhe cilësinë e zbatimit të kontratës. Një kopje e këtij raporti i dërgohet Agjencisë së Prokurimit Publik.
12. Ngarkohet Agjencia e Prokurimit Publik të udhëzojë autoritetet kontraktore për zbatimin e këtij vendimi.
13. Agjencia e Blerjeve të Përqendruara planifikon dhe kryen procedurat e prokurimit për mallrat dhe shërbimet e mëposhtme, duke filluar nga data 1 janar 2019:
a) Riparim, mirëmbajtje e sistemit ngrohje-ftohje;
b) Riparim dhe mirëmbajtje automjetesh;
c) Mirëmbajtje impiantesh elektrike;
ç)  Shërbim i ruajtjes dhe sigurisë fizike;
d) Blerje artikujsh ushqimorë;
dh) Blerje pajisjesh kondicionimi;
e) Shërbim gjelbërimi; 
ë) Shërbim mirëmbajtjeje rutinë dhe dimërore të rrugëve.
14. Përjashtimisht, për vitin 2018, autoritetet kontraktore, institucionet e përmendura në pikën 1 të këtij vendimi, të dërgojnë në Agjencinë e Blerjeve të Përqendruara, si organ qendror blerës, të dhënat teknike e sasiore dhe fondin përkatës për mallrat dhe shërbimet përkatëse, brenda datës 28 shkurt 2018.
15. Vendimi nr. 28, datë 14.1.2015, i Këshillit të Ministrave, “Për ngarkimin   e Ministrisë së Punëve të Brendshme, për kryerjen e procedurave të prokurimit publik, në emër dhe për llogari të Kryeministrisë, ministrive dhe institucioneve të varësisë, për disa mallra e shërbime”, i ndryshuar, shfuqizohet. 
16. Për zbatimin e këtij vendimi ngarkohen Agjencia e Blerjeve të Përqendruara dhe institucionet e përmendura në pikën 1.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama


VENDIM
Nr. 83, datë 14.2.2018

PËR NJË NDRYSHIM NË VENDIMIN NR. 892, DATË 21.12.2016, TË KËSHILLIT TË MINISTRAVE, “PËR PËRCAKTIMIN E FUNKSIONEVE KORRESPONDUESE DHE KATEGORIZIMIN PËR GRADAT NË POLICINË E SHTETIT”, 
TË NDRYSHUAR

Në mbështetje të nenit 100 të Kushtetutës dhe të pikës 1, të nenit 61, të ligjit nr. 108/2014, “Për Policinë e Shtetit”, të ndryshuar, me propozimin e ministrit të Brendshëm, Këshilli i Ministrave

VENDOSI:

 1. Në vendimin nr. 892, datë 21.12.2016, të Këshillit të Ministrave, të ndryshuar, në lidhjen nr. 1, “Tabela e funksioneve korresponduese dhe kategorizimi për çdo gradë”, numri limit për gradën “Drejtues i lartë” bëhet 7 dhe numri limit për gradën “Kryekomisar” bëhet 453.
2. Ngarkohet Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama










VENDIM
Nr. 84, datë 14.2.2018

PËR DISA NDRYSHIME DHE SHTESA NË VENDIMIN NR. 1039, DATË 4.12.2013, TË KËSHILLIT TË MINISTRAVE, 
“PËR FUNKSIONIMIN E KËSHILLIT KOMBËTAR TË PUNËS DHE PËR CAKTIMIN E PËRFAQËSUESVE 
TË KËSHILLIT TË MINISTRAVE 
NË KËTË KËSHILL”

Në mbështetje të nenit 100 të Kushtetutës dhe të nenit 200, të ligjit nr. 7961, datë 12.7.1995, “Kodi i Punës i Republikës së Shqipërisë”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Në vendimin nr. 1039, datë 4.12.2013, të Këshillit të Ministrave, bëhen këto ndryshime dhe shtesa:
a) Kudo në vendim, emërtimi “ministri i Mirëqenies Sociale dhe Rinisë” zëvendësohet me fjalët “... ministri përgjegjës për punën ...”.
b) Në pikën 3, pas fjalëve “... në dispozicion të KKP-së ...” shtohen “..., sipas kërkesës, ...”.
c) Pika 4 ndryshohet, si më poshtë vijon: 
“4. KKP-ja kryesohet nga ministri i Financave dhe Ekonomisë dhe ka në përbërje, si përfaqësues të Këshillit të Ministrave, këta anëtarë:
- Ministrin e Financave dhe Ekonomisë;
- Ministrin e Drejtësisë;
- Ministrin e Shëndetësisë dhe Mbrojtjes Sociale;
- Ministrin e Arsimit, Sportit dhe Rinisë;
- Ministrin e Turizmit dhe Mjedisit;
- Ministrin e Infrastrukturës dhe Energjisë;
- Ministrin e Shtetit për Mbrojtjen e Sipërmarrjes. 
Përfaqësues, kandidatë të KKP-së, në mungesë të përfaqësuesve, anëtarë të Këshillit të Ministrave, janë zëvendësministrat përkatës.”.

ç) Në pikën 6, pas fjalës “... kryetarët ...” shtohen fjalët “... e këtyre dy...”.
2. Ngarkohet Ministria e Financave dhe Ekonomisë për ndjekjen e zbatimit të këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

VENDIM
Nr. 86, datë 14.2.2018

PËR MIRATIMIN E BUXHETIT PËR AUTORITETIN E KOMUNIKIMEVE ELEKTRONIKE DHE POSTARE, 
PËR VITIN 2018

Në mbështetje të nenit 100 të Kushtetutës dhe të nenit 117, të ligjit nr. 9918, datë 19.5.2008, “Për komunikimet elektronike në Republikën e Shqipërisë”, të ndryshuar, me propozimin e ministrit të Financave dhe Ekonomisë dhe ministrit të Infrastrukturës dhe Energjisë, Këshilli i Ministrave

VENDOSI:

1. 	Miratimin e fondit të shpenzimeve të Autoritetit të Komunikimeve Elektronike dhe Postare (AKEP), për vitin 2018, për shumën 388 700 000 (treqind e tetëdhjetë e tetë milionë e shtatëqind mijë) lekë, sipas pasqyrës nr. 1, që i bashkëlidhet këtij vendimi dhe është pjesë përbërëse e tij. 
2. 	Ngarkohet Autoriteti i Komunikimeve Elektronike dhe Postare (AKEP) për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama








PASQYRA NR. 1
PROJEKTPLANI I SHPENZIMEVE PËR VITIN 2018

	Të ardhurat
	Në milionë lekë
	Shpenzimet
	Në milionë lekë

	Të ardhura nga pagesa për caktim dhe përdorim të frekuencave të radiokomunikacionit
	
137.7
	
Shpenzime personeli
	
108.5

	Të ardhura nga pagesa për caktim dhe përdorim të numrave dhe serive numerike
	27.5
	Shpenzime për materiale
	
8.4

	Të ardhura nga pagesa për mbikëqyrjen e tregut të komunikimeve elektronike
	
191.9
	
Shpenzime për shërbime
	
119.9

	Të ardhura nga pagesa për mbikëqyrjen e tregut të ofruesve të shërbimit postar
	
8.5
	
Shpenzime për investime
	
151.9

	Të ardhura nga pagesa për administrimin e domain-eve
	8.0
	
	

	Të ardhura të tjera
	0.8
	
	

	Të ardhura nga tarifa për mirëmbajtjen e domain-it cc.TLD.al
	
14.2
	
	

	Totali i të ardhurave
	388.7
	Totali i shpenzimeve
	388.7




VENDIM
Nr. 88, datë 14.2.2018

PËR KRIJIMIN E QENDRËS NDËRINSTITUCIONALE TË RRJETIT AKADEMIK SHQIPTAR (RASH)

Në mbështetje të nenit 100 të Kushtetutës, të nenit 6, të ligjit nr. 9704, datë 2.4.2007, “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për realizimin e një qendre shërbimesh dhe të një rrjeti telematik për universitetet”, dhe të neneve 96 e 129, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit, Sportit dhe Rinisë, Këshilli i Ministrave

VENDOSI:

1. Riorganizimin e Qendrës Ndëruniversitare të Shërbimeve dhe Rrjetit Telematik (QNSHRRT) në Qendrën Ndërinstitucionale të Rrjetit Akademik Shqiptar (RASH), sipas marrëveshjes së krijimit ndërmjet universiteteve dhe Ministrisë së Arsimit, Sportit dhe Rinisë, që i bashkëlidhet këtij vendimi dhe është pjesë përbërëse e tij.
2. Qendra Ndërinstitucionale e Rrjetit Akademik Shqiptar ka statusin e personit juridik publik dhe gëzon autonomi financiare, organizative dhe të përzgjedhjes së personelit. Fushat e kërkimit dhe objekti i veprimtarisë së Qendrës Ndërinstitu-cionale të Rrjetit Akademik Shqiptar të jenë për institucionet e arsimit të lartë dhe kërkimin shkencor.
3. Qëllimi i Qendrës Ndërinstitucionale të Rrjetit Akademik Shqiptar është: 
[bookmark: _Hlk479867954]a) zhvillimi dhe promovimi i projekteve të kërkim-zhvillimit dhe inovacionit në fushën e teknologjisë së informacionit dhe komunikimit (TIK) për arsimin dhe shkencën;
b) krijimi i infrastrukturës për ngritjen e një qendre të përbashkët ndërdisiplinore kërkim-zhvillimi (TIK) nga IAL-të pjesëmarrëse apo palë të treta;
[bookmark: _Hlk496083359]c) koordinimi i pjesëmarrjes së kërkuesve vendës në projektin evropian të kërkimit GÉANT dhe projekte të tjera në fushën e teknologjisë së informacionit dhe komunikimit (TIK), pjesë përbërëse e programit kuadër evropian të kërkim-zhvillimit dhe inovacionit; 
ç) 	zhvillimi i programeve software dhe ofrimi i shërbimeve përkatëse për ministrinë përgjegjëse për arsimin, agjencitë e varësisë për arsimin e lartë dhe kërkimin shkencor, institucionet e arsimit të lartë, të kërkimit shkencor dhe inovacionit e për të gjithë anëtarësinë e RASH-it, si dhe për palë të treta. 
4. Për realizimin e qëllimit të saj, Qendra Ndërinstitucionale e Rrjetit Akademik Shqiptar kryen veprimtaritë e mëposhtme:
[bookmark: _Hlk496083435][bookmark: _Hlk496083392][bookmark: _Hlk495417807][bookmark: _Hlk479867980]a) Zhvillimin dhe ofrimin e sistemeve më të përparuara software për administrimin e procesit të aplikimit universitar, menaxhimin e proceseve akademiko-shkencore dhe administrative-univer-sitare dhe platformave për formimin dhe testimit on-line për arsimin e lartë, në kuadër të rritjes së cilësisë në arsim dhe pjesëmarrjes në aktivitetet e kërkimit dhe të zhvillimit, të drejtuara nga komuniteti shkencor dhe arsimor ndërkombëtar;
[bookmark: _Hlk496083480][bookmark: _Hlk504648966]b) Marrjen e masave të nevojshme të sigurisë dhe të ruajtjes së informacionit (back up) për bazat e të dhënave që krijon ose administron për llogari të IAL-ve pjesëmarrëse, ministrisë përgjegjëse për arsimin dhe agjencive të varësisë për arsimin e lartë dhe kërkimin shkencor apo palëve të treta dhe ndërveprimi i këtyre bazave të të dhënave për të gjithë anëtarësinë e RASH-it;
c) Mbledhjen, përpunimin dhe publikimin e të dhënave për arsimin dhe kërkimin shkencor, për llogari të ministrisë përgjegjëse për arsimin, si një burim i të dhënave, i statistikave dhe i analizave; 
ç) 	Zhvillimin dhe zgjerimin e rrjetit telematik kombëtar për arsimin e lartë dhe kërkimin shkencor, duke i garantuar komunitetit arsimor, akademik dhe kërkimor shqiptar lidhjen ndërqytetëse, ndërkufitare, lidhjen me rrjetin evropian të arsimit dhe kërkimit GÉANT e ofrimin e shërbimeve të këtij rrjeti në Shqipëri, si dhe lidhjen me rrjetet botërore të arsimit dhe kërkimit;
[bookmark: _Hlk494714703]d) Zhvillimin dhe ofrimin e shërbimeve të infrastrukturës Cloud computing dhe Supercomputing nëpërmjet Qendrës së të Dhënave për Arsimin dhe Shkencën (Datacenter) dhe çdo infrastrukture tjetër TIK të nevojshme për IAL-të dhe institucionet pjesëmarrëse;
dh) 	Promovimin e mobilitetit të maturantëve dhe studentëve përmes shkëmbimit të të dhënave të tyre elektronike, pjesë e rrjetit ndërkombëtar të “Deklaratës së Gronigenit”;
[bookmark: _Hlk496083674][bookmark: _Hlk496083654]e) Pjesëmarrjen në rrjetin evropian të sistemeve informatike universitare EUNIS, në shërbim të zgjerimit të spektrit të shërbimeve TIK për anëtarësinë; 
ë) 	Organizimin e veprimtarive mësimore dhe trajnuese që finalizohen me lëshimin e certifikatës përkatëse.
5. Burimet e financimit të Qendrës Ndërinstitucionale të Rrjetit Akademik Shqiptar janë:
a) fondet, sipas marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për realizimin e një qendre shërbimesh dhe të rrjetit telematik për universitetet, të ratifikuar me ligjin nr. 9704, datë 2.4.2007;
b) fondet nga buxheti i shtetit;
c) kontributi vjetor i anëtarësisë nga IAL-të dhe institucionet e tjera; 
ç) 	kontributi vjetor i ministrisë përgjegjëse për arsimin, i agjencive dhe IAL-ve, sipas shërbimeve përkatëse të ofruara;
d) të ardhurat që krijohen nga shitja e shërbimeve të qendrës për institucione e ente publike, si dhe shërbime të tjera për të tretë;
dh) 	donacionet, subvencionet dhe kontribute të tjera;
e) të ardhura të tjera të ligjshme.
6. Qendra Ndërinstitucionale e Rrjetit Akademik Shqiptar do të vijojë të përdorë të gjitha asetet e luajtshme dhe të paluajtshme që disponon, si kontribut në natyrë i bashkëkrijuesit, Ministria e Arsimit, Sportit dhe Rinisë.
[bookmark: _Hlk495484519]7. Qendra Ndëruniversitare e Shërbimeve dhe Rrjetit Telematik (QNSHRRT) përfundon veprimtarinë e saj me zgjedhjen e organeve të reja drejtuese të Qendrës Ndërinstitucionale të Rrjetit Akademik Shqiptar. Zbatimi i marrëveshjes së ratifikuar me ligjin nr. 9704, datë 2.4.2007, “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për realizimin e një qendre shërbimesh dhe të një rrjeti telematik për universitetet”, deri në përfundimin e afatit të saj, i kalon Qendrës Ndërinstitucionale të Rrjetit Akademik Shqiptar.
8. Vendimi nr. 236, datë 6.3.2009, i Këshillit të Ministrave, “Për krijimin e Qendra Ndëruniversitare të Shërbimeve dhe Rrjetit Telematik”, i ndryshuar, shfuqizohet.
9. Në listën 2, që i bashkëlidhet vendimit nr. 673, datë 22.11.2017, të Këshillit të Ministrave, “Për riorganizimin e Agjencisë Kombëtare të Shoqërisë së Informacionit”, emërtimi “Qendra Ndëruniversitare e Shërbimeve dhe e Rrjetit Telematik” hiqet.
	10. Ngarkohen Ministria e Arsimit, Sportit dhe Rinisë dhe universitetet krijuese të Qendrës Ndërinstitucionale të Rrjetit Akademik Shqiptar (RASH) për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

AKTMARRËVESHJE
PËR KRIJIMIN E QENDRËS NDËRINSTITUCIONALE TË RRJETIT AKADEMIK SHQIPTAR

Kjo marrëveshje lidhet ndërmjet:
Ministrisë së Arsimit, Sportit dhe Rinisë (më poshtë MASR), e përfaqësuar nga znj. Lindita Nikolla;
Universitetit të Tiranës (më poshtë UT), i përfaqësuar nga prof. dr. Mynyr Koni, rektor i këtij universiteti;
Universitetit Politeknik të Tiranës (më poshtë UPT), i përfaqësuar nga prof. dr. Andrea Maliqari, rektor i këtij universiteti;
Universitetit Bujqësor të Tiranës (më poshtë UBT), i përfaqësuar nga prof. dr. Bahri Musabelliu, rektor i këtij universiteti;
Universitetit të Mjekësisë Tiranë (më poshtë UMT), i përfaqësuar nga prof. dr. Arben Gjata, rektor i këtij universiteti;
Universitetit të Arteve (më poshtë UART), i përfaqësuar nga prof. Kastriot Çaushi, rektor i këtij universiteti;
Universitetit të Sporteve të Tiranës (më poshtë UST), i përfaqësuar nga prof. dr. Agron Cuka, rektor i këtij universiteti;
Universitetit të Shkodrës “Luigj Gurakuqi” (më poshtë UNISHK), i përfaqësuar nga prof. dr. Adem Bekteshi, rektor i këtij universiteti;
Universitetit të Elbasanit “Aleksandër Xhuvani” (më poshtë UE), i përfaqësuar nga prof. dr. Skender Topi, rektor i këtij universiteti;
Universitetit të Vlorës “Ismail Qemali” (më poshtë UNIVLORA), i përfaqësuar nga prof. dr. Roland Zisi, rektor i këtij universiteti;
Universitetit “Aleksandër Moisiu” Durrës (më poshtë UAMD), i përfaqësuar nga prof. dr. Kseanela Sotirofski, rektore e këtij universiteti;
Universitetit “Eqrem Çabej” Gjirokastër (më poshtë UOGJ), i përfaqësuar nga prof. dr. Bektash Mema, rektor i këtij Universiteti;
Universitetit “Fan S. Noli” Korçë (më poshtë UNIKORÇË), i përfaqësuar nga prof. dr. Ali Jashari, rektor i këtij universiteti.
Duke pasur parasysh se:
1. Qendra Ndëruniversitare e Shërbimeve dhe Rrjetit Telematik (QNSHRRT) është rezultat i marrëveshjes ndërqeveritare ndërmjet Këshillit të Ministrave të Republikës së Shqipërisë dhe qeverisë së Republikës së Italisë, “Për realizimin e një qendre shërbimesh dhe të një rrjeti telematik për Universitetet, ratifikuar me ligjin nr. 9704 datë 2.4.2007 dhe krijuar me vendimin e Këshillit të Ministrave nr. 236, datë 6.3.2009, “Për krijimin e Qendrës Ndëruniversitare të Zhvillimit të Telematikës”, të ndryshuar, si institucion publik i arsimit të lartë për nxitjen e cilësisë së arsimit të lartë dhe të kërkimit shkencor;
2. Gjatë kohëzgjatjes së projektit janë implementuar asistenca teknike për QNSHRRT-në, vënia në përdorim e softeve universitare, ndërtimi i rrjetit telematik universitar dhe lidhja e tij me rrjetin paneuropian të edukimit dhe kërkimit GÉANT, si dhe anëtarësimi në GÉANT, RIPE NCC;
3. Në kuadër të përfundimit të marrëveshjes ndërqeveritare dhe në vijim të hyrjes në fuqi të ligjit nr. 80/2015, datë 22.7.2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, në bazë të të cilit kërkohet riorganizimi i institucioneve të arsimit të lartë, nevojitet riorganizimi i QNSHRRT-së në një formë të re të parashikuar nga ligji i ri i arsimit të lartë nr. 80/2015, neni 96, dhe garantimi i vijimësisë dhe qëndrueshmërisë së saj.
Palët vendosën si më poshtë vijon:

Neni 1
Objekti

Qendra Ndëruniversitare e Shërbimeve të Rrjetit Telematik (QNSHRRT) riorganizohet në Qendrën Ndërinstitucionale të Rrjeti Akademik Shqiptar (në vijim RASH) me statusin e personit juridik publik. Qendra Ndërinstitucionale RASH gëzon autonomi financiare, organizative dhe të përzgjedhjes së personelit.

Neni 2 
Baza ligjore

Kjo marrëveshje lidhet në mbështetje të nenit 6, të ligjit nr. 9704, datë 2.4.2007, “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për realizimin e një qendre shërbimesh dhe të një rrjeti telematik për universitetet” dhe të neneve 96 e 129, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”.
Neni 3
Institucionet themeluese

Institucionet themeluese të Qendrës Ndërinstitucionale RASH janë Ministria e Arsimit, Sportit dhe Rinisë dhe universitetet publike, si më poshtë:
a) Universiteti i Tiranës;
b) Universiteti Politeknik i Tiranës;
c) Universiteti Bujqësor i Tiranës;
d) Universiteti i Mjekësisë Tiranë;
e) Universiteti i Arteve;
f) Universiteti i Sporteve të Tiranës;
g) Universiteti i Shkodrës “Luigj Gurakuqi”;
h) Universiteti i Elbasanit “Aleksandër Xhuvani”;
i) Universiteti “Ismail Qemali” Vlorë; 
j) Universiteti “Aleksandër Moisiu” Durrës; 
k) Universiteti “Eqrem Çabej” Gjirokastër; dhe 
l) Universiteti “Fan S. Noli” Korçë. 

Neni 4
Institucionet e tjera anëtare dhe institucionet e asociuara

1. Anëtarë të Qendrës Ndërinstitucionale të Rrjetit Akademik Shqiptar pas krijimit mund të jenë dhe institucionet e tjera të arsimit të lartë, kërkimit shkencor dhe inovacionit, që dëshirojnë të bëhen pjesë e saj. 
2. Shoqëri private ose bashkime universitare apo shoqërish nga “ekosistemi TIK”, me seli në Shqipëri ose jashtë saj pranohen me statusin e të asociuarit. 
3. Institucionet anëtare kanë të drejtë vote sipas përcaktimeve në këtë Marrëveshje dhe Statutin e Qendrës Ndërinstitucionale RASH, ndërsa institucionet/subjektet e asociuara nuk kanë të drejtë vote. 

Neni 5
Roli i Ministrisë së Arsimit, Sportit dhe Rinisë

Ministria e Arsimit Sportit dhe Rinisë ,në cilësinë e: 
a) institucionit përgjegjës për arsimin dhe kërkimin shkencor; 
b) administratorit ligjor të aseteve të disponueshme nga QNSHRRT-ja; 
c) institucionit përgjegjës për funksionimin e agjencive në fushën e arsimit të lartë dhe kërkimit shkencor, si dhe financuesit të shërbimeve që RASH-i ofron për to; 
d) financuesit të shërbimeve të tjera ekskluzive për ministrinë; 
e) financuesit me grantet kërkimore-shkencore dhe të inovacionit, 
bashkëkrijon Qendrën Ndërinstitucionale (RASH). 

Neni 6
Qëllimi dhe objekti i veprimtarisë

1. Qëllimi i Qendrës Ndërinstitucionale të Rrjetit Akademik Shqiptar është: 
a) zhvillimi dhe promovimi i projekteve të kërkim-zhvillimit dhe inovacionit në fushën e teknologjisë së informacionit dhe komunikimit (TIK) për arsimin dhe shkencën; 
b) krijimi i infrastrukturës për ngritjen e një qendre të përbashkët ndërdisiplinore kërkim-zhvillimi dhe shërbimesh TIK nga IAL-të pjesëmarrëse apo palë të treta; 
c) koordinimi i pjesëmarrjes së kërkuesve vendës në projektin evropian të kërkimit GÉANT dhe projekte të tjera në fushën e teknologjisë së informacionit dhe komunikimit (TIK), pjesë përbërëse e programit kuadër evropian të kërkim-zhvillimit dhe inovacionit; 
d) zhvillimi i programeve software dhe ofrimi i shërbimeve përkatëse për ministrinë përgjegjëse, për: arsimin, agjencitë e varësisë, institucionet e arsimit të lartë, të kërkimit shkencor dhe inovacionit, institucionet e arsimit parauniversitar, si dhe për palë të treta. 
2. Për realizimin e qëllimit të saj, Qendra Ndërinstitucionale e Rrjetit Akademik Shqiptar kryen veprimtaritë e mëposhtme: 
a) zhvillimi dhe ofrimi i sistemeve më të përparuara software për administrimin e arsimit të lartë, arsimit parauniversitar, kërkimit dhe platformave për formimin on-line; 
b) marrja e masave të nevojshme të sigurisë dhe të ruajtjes së informacionit (backup) për bazën e të dhënave që krijon ose administron për llogari të IAL-ve pjesëmarrëse, ministrisë përgjegjëse për arsimin dhe agjencive të varësisë apo palëve të treta dhe ndërveprimi i këtyre bazave të të dhënave për të gjithë anëtarësinë e RASH-së; 
c) mbledhja, përpunimi dhe publikimi i të dhënave për arsimin e lartë dhe kërkimin shkencor për llogari të ministrisë përgjegjëse për arsimin, si një burim i të dhënave, statistikave dhe i analizave; 

d) zhvillimi dhe zgjerimi i rrjetit telematik kombëtar për arsimin dhe kërkimin, duke i garantuar komunitetit arsimor, akademik dhe kërkimor shqiptar lidhjen ndërqytetëse, ndërkufi-tare, lidhjen me rrjetin evropian të arsimit dhe kërkimit GÉANT dhe ofrimin e shërbimeve të këtij rrjeti në Shqipëri, si dhe lidhjen me rrjetet botërore të arsimit dhe kërkimit; 
e) zhvillimi dhe ofrimi i shërbimeve të infrastrukturës Cloudcomputing dhe Supercomputing nëpërmjet Qendrës së të Dhënave për Arsimin dhe Shkencën (Datacenter) dhe çdo infrastrukture tjetër TIK të nevojshme për IAL-të pjesëmarrëse; 
f) promovimi i mobilitetit të studentëve përmes shkëmbimit të të dhënave elektronike të studentëve, pjesë e rrjetit ndërkombëtar “Deklarata e Groni-genit”; 
g) pjesëmarrja në rrjetin evropian të sistemeve informatike EUNIS, në shërbim të zgjerimit të spektrit të shërbimeve TIK për anëtarësinë; 
h) organizimi i veprimtarive mësimore dhe trajnuese, që finalizohen me lëshimin e certifikatës përkatëse. 
3. Qendra Ndërinstitucionale e Rrjetit Akademik Shqiptar, në përmbushje të veprimtarisë së saj mund të nënshkruajë marrëveshje bashkëpunimi dhe kontrata me subjekte të tjera publike apo private, vendëse apo të huaja, që kanë interesa të përbashkët në kuadër të veprimtarisë së tyre. 

Neni 7
Organizimi

Organet e Qendrës Ndërinstitucionale të Rrjetit Akademik Shqiptar janë: 
a) Asambleja e Anëtarësisë (AA); 
b) Bordi Drejtues (BD); 
c) Drejtori i përgjithshëm.

Neni 8
Asambleja e Anëtarësisë

1. Asambleja e Anëtarësisë është organi më i lartë politikëbërës i qendrës, përgjegjës për përmbushjen e misionit dhe strategjinë e zhvillimit të saj. Asambleja e Anëtarësisë përbëhet nga përfaqësues të anëtarëve krijues ose të shtuar të qendrës. Çdo anëtar ka nga një përfaqësues në Asamblenë e Anëtarësisë. Mbledhjet e Asamblesë, vendimet dhe modalitetet përkatëse përcaktohen në rregulloren e Qendrës Ndërinstitucionale RASH. Kryetari i Asamblesë së Anëtarësisë është ministri përgjegjës për arsimin. Drejtori i përgjithshëm i qendrës merr pjesë në mbledhjet e asamblesë pa të drejtë vote. 
2. Asambleja e Anëtarësisë ka kompetencat si më poshtë: 
a) zgjedh nënkryetarin nga anëtarësia e vet; 
b) zgjedh anëtarët përfaqësues të universiteteve në Bordin Drejtues, sipas listës së propozuar nga anëtarësia e saj; 
c) miraton rregulloren e Qendrës Ndërinsti-tucionale, në përputhje me statutet e institucioneve anëtare; 
d) miraton tarifat e përdorimit të shërbimeve të përbashkëta dhe kontributin vjetor të anëtarësisë; 
f) miraton planin strategjik të zhvillimit të institucionit në përputhje me objektin e veprim-tarisë; 
g) vendos me 2/3 e votave mbi pranimin dhe përjashtimin e anëtarëve të qendrës. 
Votat e anëtarëve të asamblesë llogariten sipas masës së kontributit në natyrë apo vlerë monetare të secilit nga anëtarët e saj. Mënyra e përllogaritjes së vlerës së votës përcaktohet në rregulloren e RASH-së, ndërsa përllogaritja bëhet një herë për çdo vit buxhetor nga Bordi Drejtues. 

Neni 9
Bordi Drejtues

1. Bordi Drejtues (BD) është organi më i lartë administrativ, i cili garanton mbarëvajtjen financiare dhe administrative të tij. BD-ja përbëhet nga 5 anëtarë me mandat 5-vjeçar, me të drejtë rizgjedhjeje. Dy anëtarë përfaqësues të IAL-ve zgjidhen nga Asambleja e Anëtarësisë, ndërsa tre anëtarë emërohen nga ministri përgjegjës për arsimin. Mbledhjet e BD-së, vendimet dhe modalitetet e tjera të funksionimit përcaktohen në rregulloren e qendrës. Kryetari i Asamblesë mund të marrë pjesë në mbledhjet e BD-së. 
2. Përbërja e BD-së mund të ndryshojë në varësi të planit buxhetor afatmesëm të institucionit. Nëse institucioni siguron vetë më shumë se pesëdhjetë për qind të buxhetit afatmesëm, tre prej anëtarëve zgjidhen nga Asambleja dhe dy anëtarë emërohen nga ministri përgjegjës për arsimin.

Neni 10
Kompetencat e Bordit Drejtues

1. Bordi i Drejtues ka kompetencat si më poshtë vijon: 
a) i propozon kryetarit të Asamblesë së Anëtarësisë drejtorin e Përgjithshëm të Qendrës nga anëtarësia e vet; 
b) propozon rregulloren e Qendrës Ndërinstitu-cionale të Rrjetit Akademik Shqiptar, në përputhje me kuadrin ligjor në fuqi dhe aktet e tjera nënligjore; 
c) i propozon planin strategjik të zhvillimit të institucionit Asamblesë së Anëtarësisë; 
d) miraton planet operative shumëvjeçare, planet vjetore, si dhe projektbuxhetin; 
e) miraton raportet e veprimtarive tekniko-administrative, si dhe të bilancit të vitit ushtrimor paraardhës; 
f) miraton shërbimet për anëtarët dhe palët e treta; 
g) miraton tarifat e shërbimeve për përdorim individual të krijuesve dhe palëve të treta; 
h) i propozon tarifat përkatëse të përdorimit të shërbimeve dhe kontributin vjetor të anëtarësisë Asamblesë së Anëtarësisë; 
i) miraton strukturën dhe organikën e Qendrës Ndërinstitucionale të Rrjetit Akademik Shqiptar, nivelin e pagave të personelit për të gjitha nivelet, si dhe politikat në lidhje me trajtimin ekonomik dhe personelin e jashtëm;
j) përcakton shpërblimin e anëtarëve të Bordit Drejtues.

Neni 11
Drejtori i përgjithshëm

1. Drejtori i përgjithshëm i qendrës emërohet nga kryetari i Asamblesë së Anëtarësisë, sipas propozimit të BD-së dhe është njëkohësisht dhe kryetari i Bordit Drejtues. Drejtori i Përgjithshëm i Qendrës emërohet për një mandat 5-vjeçar me të drejtë rizgjedhjeje. 
2. Drejtori i Përgjithshëm përfaqëson Qendrën Ndërinstitucionale RASH dhe vepron në emër të saj. Ai duhet të ketë titull akademik ose gradën shkencore “doktor” (PHD) të fituar në një nga vendet e BE-së ose të OECD-së dhe me përvojë akademike dhe administrative drejtuese specifike jo më pak se 5 vjet në fushat që lidhen me objektin e veprimtarisë së qendrës. 

Neni 12
Struktura

1. Qendra Ndërinstitucionale RASH përbëhet nga jo më pak se: 
a) Departamenti i programeve, teknologjisë dhe inovacionit; 
b) Departamenti i infrastrukturës dhe rrjetit telematik; 
c) Departamenti i projekteve dhe shërbimeve mbështetëse. 
2. Struktura dhe organika e Qendrës Ndërinsti-tucionale të Rrjetit Akademik Shqiptar mund të ndryshojë pa cenuar përbërjen minimale të saj.

Neni 13
Burimet financiare

1. Burimet financiare të qendrës janë si më poshtë: 
a) fondet sipas marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë, “Për realizimin e një qendre shërbimesh dhe të rrjetit telematik për universitetet”, të ratifikuar me ligjin nr. 9704, datë 2.4.2007; 
b) fondet nga buxheti i shtetit; 
c) kontributi vjetor i anëtarësisë nga IAL-të dhe institucionet e tjera; 
d) kontributi vjetor i ministrisë përgjegjëse për arsimin, agjencive, dhe IAL-ve, sipas shërbimeve përkatëse të ofruara; 
e) të ardhurat që krijohen nga shitja e shërbimeve të qendrës për institucione dhe ente publike, si dhe shërbime të tjera për të tretë; 
f) donacionet, subvencionet dhe kontributet të tjera; 
g) të ardhura të tjera të ligjshme. 
2. Qendra Ndërinstitucionale e Rrjetit Akademik Shqiptar do të vijojë të përdorë të gjitha asetet e luajtshme dhe të paluajtshme që disponon, si kontribut në natyrë i bashkëkrijuesit, Ministria e Arsimit Sportit dhe Rinisë. 

Neni 14
Dispozita përfundimtare

Marrëveshja përgatitet dhe nënshkruhet në ___ ( ) kopje origjinale, një kopje për secilin universitet dhe një kopje për Ministrinë e Arsimit Sportit dhe Rinisë. 
Neni 15
Hyrja në fuqi

Kjo marrëveshje hyn në fuqi menjëherë pas nënshkrimit të saj nga përfaqësuesit e palëve. 


Tiranë, më_ . _.  2017

VENDIM
Nr. 89, datë 14.2 2018

PËR MIRATIMIN E KUSHTEVE DHE PËRCAKTIMIN E RREGULLAVE PËR TRANSPORTIN RRUGOR TË NXËNËSVE TË ARSIMIT PARASHKOLLOR, PROFESIONAL PARAUNIVERSITAR DHE TË STUDENTËVE

Në mbështetje të nenit 100 të Kushtetutës, të nenit 24, të ligjit nr. 8308, datë 18.3.1998, “Për transportet rrugore”, të ndryshuar, dhe të nenit 19, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, me propozimin e ministrit të Infrastrukturës dhe Energjisë, ministrit të Brendshëm dhe ministrit të Arsimit, Sportit dhe Rinisë, Këshilli i Ministrave

VENDOSI:

1. 	Miratimin e kushteve dhe përcaktimin e rregullave për transportin rrugor të nxënësve të arsimit parashkollor, profesional parauniversitar dhe të studentëve, sipas tekstit që i bashkëlidhet këtij vendimi dhe është pjesë përbërëse e tij.
2. 		Vendimi nr. 1101, datë 28.12.2015, i Këshillit të Ministrave, “Për miratimin e kushteve dhe përcaktimin e rregullave për transportin rrugor të nxënësve të arsimit parashkollor parauniversitar dhe studentëve”, i ndryshuar, shfuqizohet.
3. 		Ngarkohen Ministria e Infrastrukturës dhe Energjisë, Ministria e Brendshme, Ministria e Arsimit, Sportit dhe Rinisë dhe njësitë e qeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.
 
KRYEMINISTRI
Edi Rama











RREGULLORE
KUSHTE DHE RREGULLA PËR TRANSPORTIN RRUGOR TË NXËNËSVE TË ARSIMIT PARASHKOLLOR, PROFESIONAL PARAUNIVERSITAR DHE TË STUDENTËVE

1. Qëllimi 
	Rregullimi i shërbimeve të transportit rrugor të nxënësve të arsimit parashkollor, profesional parauniversitar dhe të studentëve, në përputhje me standardet evropiane, rritja e sigurisë në transport nëpërmjet zbatimit të kushteve dhe rregullave nga subjektet transportuese dhe organet e kontrollit në rrugë.
2. Fusha e zbatimit
2.1.	Transporti rrugor i nxënësve të arsimit parashkollor, profesional parauniversitar dhe i studentëve me autobus.
2.2.	Transporti rrugor i nxënësve të arsimit parashkollor, profesional parauniversitar dhe i studentëve kryhet nëpërmjet shërbimit të rregullt të specializuar, operacioneve të transportit për llogari të vet dhe shërbimeve të rastit.  
3. Përkufizime
Për qëllime të plotësimit të kushteve dhe të përcaktimit të rregullave për transportin rrugor të nxënësve të arsimit parashkollor, profesional parauniversitar dhe të studentëve përdoren përkufizimet e mëposhtme:
 a) 	“Transportues ose subjekt transporti”, personi fizik ose juridik i licencuar për të tretë, sipas legjislacionit në fuqi, ose i pajisur me certifikatë për llogari të vet për operatorët e transportit për llogari të vet. 
b) 	“Mjet transporti shkollor”, automjeti që ka karakteristika teknike të vendosura sipas kësaj rregulloreje dhe përkufizimeve të përcaktuara në ligjin nr. 8378, datë 22.7.1998, “Kodi Rrugor i Republikës së Shqipërisë”, të ndryshuar.
c) 	“Institucion arsimor parashkollor profesional parauniversitar dhe i lartë, publik apo privat”, institucioni sipas legjislacionit në fuqi për arsimin parashkollor, arsimin bazë, ku përfshihet arsimi fillor dhe arsimi i mesëm i ulët, arsimi i mesëm i lartë, profesional dhe arsimi i lartë, publik dhe privat.
ç) 	“Licencë”, akti administrativ i lëshuar për një periudhë të caktuar kohe, i vlefshëm për të ushtruar veprimtari transporti udhëtarësh.
d) 	“Certifikatë”, dokumenti që mbahet në mjet gjatë udhëtimit dhe që:
i) shoqëron licencën për rastet e transporteve rrugore që janë subjekt licencimi; 
ii) i jep të drejtën një institucioni arsimor për transportin për llogari të vet të nxënësve të arsimit parashkollor, profesional parauniversitar dhe të studentëve.
dh)	 “Shërbimet e rregullta të specializuara”, shërbimet që sigurojnë transportin:
i) shtëpi – institucion parashkollor (kopshti i fëmijëve) dhe anasjelltas, sipas përcaktimeve të pikës 7.4, të kësaj rregulloreje;
ii) shtëpi – institucion shkollor ose universitet dhe anasjelltas, i parauniversitarëve dhe i studentëve, sipas përcaktimeve të pikës 7.4.
e) 	“Shërbime transporti të rastit”, ato shërbime transporti që nuk i përgjigjen përkufizimit të shërbimeve të rregullta të specializuara.
Në shërbimet e rastit nuk lejohet të lihen ose të merren gjatë udhëtimit nxënës ose studentë. 
Këto shërbime kryhen për qëllime të aktivitetit edukativo-mësimor dhe argëtues të parauniversitarëve dhe të studentëve, jashtë qendrës urbane ku ndodhet institucioni i edukimit, shkollor apo universitar.
ë) 	“Transport për llogari të vet”, transporti i kryer për qëllime jotregtare dhe jofitimprurëse nga një institucion arsimor, me kusht që:
i) veprimtaria e transportit të jetë vetëm një veprimtari ndihmëse për institucionin; 
ii) 	mjetet e përdorura të jenë pronë e institucionit ose të jenë të blera me këste prej tij, ose të jenë objekt i një kontrate qiramarrjeje afatgjatë dhe të drejtohen nga një punonjës apo anëtar i institucionit arsimor.
f) 	“Dokument kontrolli”, licenca, certifikata, fleta ose libri i udhëtimit, kontrata e udhëtimit dhe çdo dokument që i përket automjetit, drejtuesit të mjetit dhe operimit në rrugë, që mbahen në origjinal ose kopje e njësuar me origjinalin në bordin e automjetit gjatë gjithë udhëtimit.
4. Licenca dhe certifikata
4.1 Janë subjekt licencimi dhe certifikimi personat fizikë ose juridikë që ushtrojnë veprimtarinë e tyre në fushën e transportit për:
a) shërbimet e rregullta, përfshirë shërbimet e rregullta të specializuara për nxënësit e arsimit parashkollor,  profesional parauniversitar dhe studentët; 
b) shërbimet e rastit;
c) transportet për llogari të vet, të nxënësve të arsimit parashkollor,  profesional parauniversitar dhe të studentëve. 
4.2 Licenca lëshohet në bazë të nenit 5, të ligjit nr. 8308, datë 18.3.1998, “Për transportet rrugore”, të ndryshuar, dhe të vendimit nr. 325, datë 19.3.2008, të Këshillit të Ministrave, “Për miratimin e rregullave për pranimin në veprimtarinë e operatorit të transportit rrugor të mallrave dhe të udhëtarëve, si dhe për njohjen e dokumenteve zyrtare, të caktuara për këta operatorë”, të ndryshuar.
4.3  Shërbimet e rregullta, përfshirë shërbimet e rregullta të specializuara dhe shërbimet e rastit, janë subjekt i licencës së lëshuar nga autoriteti kompetent sipas pikës 5, të kësaj rregulloreje.
4.4. 	Autoriteti kompetent i lëshimit të licencës lëshon certifikata për çdo mjet që është në përdorim, edhe nëse këto mjete janë pronë e institucionit arsimor apo të marra me qira.
4.5. 	Çdo mjet është i pajisur edhe me certifikatën e operimit, e cila është dhe pjesë përbërëse e kontratës së lidhur ndërmjet transportuesit dhe institucionit.
4.6. 	Shërbimet e rregullta, përfshirë shërbimet e rregullta të specializuara të transportit të nxënësve të arsimit parashkollor, profesional parauniversitar dhe të studentëve, janë subjekt kontrolli i certifikatës së operimit dhe i kontratës së lidhur ndërmjet subjektit transportues dhe institucionit për të cilin kryhet shërbimi.
4.7. 	Certifikata për llogari të vet është subjekt i kryerjes së transportit për llogari të vetë institucionit.
4.8. 	Shërbimet e transportit të rastit (turistike) janë subjekt kontrolli i dokumentit të udhëtimit dhe i kontratës së lidhur ndërmjet subjektit transportues të licencuar për këtë lloj transporti dhe agjencisë turistike të udhëtimit.
5. Autoriteti kompetent për lëshimin e licencës/certifikatës
5.1. 	Autoriteti/autoritetet kompetent/e për lëshimin e dokumenteve për pranimin në profesion dhe hyrjen në tregun e transportit rrugor të transportuesve që kryejnë transport të nxënësve të arsimit parashkollor,  profesional parauniversitar dhe të studentëve caktohen sipas legjislacionit në fuqi.

6. Kushtet që duhet të plotësojë mjeti i transportit
6.1 Mjetet e transportit për shërbimin e rregullt dhe të rastit të transportit të institucioneve arsimore parashkollore, profesionale parauniversitare dhe universitare duhet, në çdo kohë, të jenë të pajisura me certifikatën e kontrollit teknik të mjeteve rrugore, të lëshuar në përputhje me legjislacionin në fuqi.
6.2 Mjetet e transportit për shërbimin e rregullt dhe të rastit të transportit të institucioneve arsimore parashkollore, profesionale parauniversitare dhe universitare duhet të jenë të pajisura me aktvlerësimin në plotësim të kushteve për komoditetin e autobusëve në transportin e udhëtarëve brenda vendit, të lëshuar në përputhje nenin 9, të ligjit nr. 8308, datë 18.3.1998, “Për transportet rrugore”, të ndryshuar, si dhe të udhëzimit nr. 1649, datë 16.8.1999, të ministrit, “Mbi plotësimin e disa kushteve të veçanta në transportin rrugor të udhëtarëve”, të ndryshuar.
6.3 Transporti i nxënësve të arsimit parashkollor, profesional parauniversitar dhe i studentëve kryhet vetëm me autobusë, me përjashtim të rasteve të zonave ku infrastruktura rrugore nuk përmbush kriteret e udhëtimit me autobus dhe numri i fëmijëve të institucioneve arsimore parashkollore dhe i parauniversitarëve është më i vogël se 8 (tetë) persona, atëherë në këto raste lejohet përdorimi i autoveturës me 8+1 vende.
6.4 Përdorimi i autoveturave me 8+1 vende për transportin e nxënësve të arsimit parashkollor, profesional parauniversitar bëhet vetëm me miratimin e bashkisë.
6.5 Automjetet që bëjnë transportin e nxënësve të arsimit parashkollor,  profesional parauniversitar dhe të studentëve duhet të kenë të shkruar dukshëm, në mënyrë të rregullt, brenda xhamit të përparmë, me ngjyrë të zezë, fjalët “TRANSPORT SHKOLLOR”. Në pjesën e pasme dhe anash vendoset logoja me shenjën e fëmijëve të shkollës, sipas fig. II 304, dhënë në vendimin nr. 153, datë 7.4.2000, të Këshillit të Ministrave, “Për miratimin e rregullores së zbatimit të Kodit Rrugor të Republikës së Shqipërisë”, të ndryshuar.
		Në këto mjete nuk duhet vendosur asnjë lloj reklame.


6.6 Të gjitha automjetet e transportit të nxënësve të arsimit parashkollor  profesional parauniversitar dhe universitar duhet të kenë:
a) dalje emergjence;
b) të montuar në ndenjëse rripat e sigurimit funksional dhe/ose ndenjëset e posaçme për fëmijët nga 4 deri në 12 vjeç.
6.7. Çdo mjet i miratuar për këtë kategori transporti duhet të instalojë një sistem me kamera të tipit CCTV, me rezolucion të lartë, me rreze infra të kuqe dhe që ruajnë imazhet filmike në NVR/server, deri në dy muaj, të cilat kontrollojnë të gjithë bordin e mjetit të transportit.
6.8. Automjetet e pajisura me certifikatë operimi për transport udhëtarësh për një subjekt të caktuar nuk lejohen të pajisen me certifikatë operimi për të njëjtën periudhë, për llogari të subjekteve të tjera të transportit. Në rast se gjatë kësaj periudhe kërkohen ndryshime, subjekti për të cilin automjeti është certifikuar duhet të dorëzojë në zyrën e licencave të autoritetit që e ka lëshuar certifikatën origjinale të automjetit.
6.9. Subjektet transportuese që kryejnë transport të nxënësve të arsimit parashkollor, profesional parauniversitar dhe universitar mund të kryejnë shërbime të tjera vetëm nëse janë të pajisura me certifikata operimi për ato shërbime, siç parashikohet nga legjislacioni në fuqi.
6.10. Asnjë subjekt nuk mund të japë ose të marrë me qira një automjet të destinuar për shërbime të rregullta të specializuara të nxënësve të arsimit parashkollor, profesional parauniversitar dhe të studentëve, nëse subjekti nuk është i pajisur me licencë për të tretë në transportin e udhëtarëve.
6.11. Certifikata e operimit, e lëshuar për një automjet të destinuar për shërbimet e rregullta të specializuara për parashkollorët, parauniversitarët dhe studentët, lëshohet në emër të subjektit të transportit.
6.12. Certifikata e operimit, e lëshuar për një automjet të destinuar për shërbimet e rregullta të specializuara për nxënësit e arsimit parashkollor, profesional parauniversitar dhe studentëve, lëshohet me afat pesëvjeçar dhe nuk është e transferueshme. Në certifikatën e operimit vendoset itinerari që përshkruan automjeti, e shoqëruar me vendndalimet përkatëse.
7.  Drejtuesi i mjetit
7.1 Drejtuesi i mjetit të certifikuar për transport të rregullt të specializuar ose për llogari të vet, për nxënësit e arsimit parashkollor, profesional parauniversitar dhe studentët duhet:
a) të ketë kryer/përfunduar të paktën arsimin e mesëm;
b) të jetë pajisur me leje drejtimi të kategorisë D1, D1E, D dhe DE pas vitit 2010;
c) të jetë pajisur me certifikatën e aftësisë profesionale përkatëse (CAP);
ç) të ketë reputacion dhe sjellje të mirë.
7.2 Për plotësimin e shkronjës “d”, të pikës 7.1, drejtuesi i mjetit duhet të vërtetojë reputacionin dhe sjelljen e tij të mirë me dokumente, si më poshtë: 
a) 	trajnime për: 
i)  kohën e drejtimit të mjetit dhe periudhat e pushimit të drejtuesve të mjeteve, kohën e punës (të detyrueshme për marrjen e certifikatës së aftësisë profesionale CAP); 
ii) rregullat e operimit në tregun e transportit të mallrave dhe të udhëtarëve (të detyrueshme për marrjen e certifikatës së aftësisë profesionale CAP);
b)  vërtetime nga:
i) qendrat shëndetësore për mospërdorim të alkoolit, të lëndëve droguese ose psikotrope;
ii) organet e policisë rrugore për mosndëshkime në drejtimin e mjetit nën efektin e alkoolit, lëndëve droguese ose psikotrope; 
iii) organet e drejtësisë për mostrafikimin e qenieve njerëzore apo drogës dhe të mos jetë i dënuar asnjëherë më parë për veprën penale kundër personit.
7.3 Drejtuesi i mjetit duhet të informojë me shkrim autoritetin që ka lëshuar licencën ose certifikatën për llogari të vet për çdo dënim që ka marrë, brenda 21 ditëve nga data e dënimit dhe në rast apelimi brenda 21 ditëve nga hyrja në fuqi e vendimit nga apeli.
7.4 Ndalesat për hipjen dhe/ose zbritjen e parashkollorëve, parauniversitarëve dhe studentëve kryhen vetëm në vendet e paracaktuara nga drejtoria e institucionit, në bashkëpunim me njësinë e qeverisjes vendore.
7.5 Drejtuesi i mjetit duhet të jetë i veshur me uniformën e tij dalluese dhe në kraharor mbi xhaketë ose këmishë të ketë distinktivin (shenja dalluese), të përcaktuar nga institucioni arsimor.
7.6 Drejtuesi i mjetit ka përgjegjësi për sigurinë e nxënësve të institucioneve arsimore parashkollore, profesionale parauniversitare dhe të studentëve gjatë shërbimit të transportit.
7.7 Përgjegjësia e drejtuesit të mjetit në shërbimin e rregullt të transportit të nxënësve të arsimit parashkollor profesional parauniversitar dhe të studentëve përfshin:
a) 	verifikimin, kontrollin dhe sistemimin në ndenjëse për nxënësit e arsimit parashkollor profesional parauniversitar dhe të studentëve përpara se mjeti të fillojë lëvizjen;
b) 	evitimin e çdo sjelljeje të rrezikshme brenda në automjet gjatë udhëtimit;
c) 	rritjen në maksimum të sigurisë gjatë zbritjes dhe/ose hipjes të parashkollorëve, parauniversitarëve dhe të studentëve në ndalesat e paracaktuara. Ndalesat për hipjen dhe/ose zbritjen e parauniversitarëve dhe të studentëve kryhen vetëm në vendet e paracaktuara nga organet përgjegjëse, sipas kësaj rregulloreje;
ç) 	marrjen, shoqërimin dhe dorëzimin e nxënësve të arsimit parashkollor, parauniversitar, te prindi i tyre, në vendin e paracaktuar për ndalimin e mjetit ose qëndrimin e përkohshëm; 
d)	 evitimin në çdo rast të mungesës së sjelljes jokorrekte ndaj nxënësve të arsimit parashkollor, parauniversitar dhe të studentëve; 
dh) raportimin në drejtorinë e institucionit mësimor për sjelljet problematike gjatë transportit.
Drejtuesi i mjetit, gjatë udhëtimit, asiston nxënësit dhe parauniversitarët në hipje e zbritje, duke mbajtur në dorë tabelën e kuqe, me simbolin “STOP” dhe duhet të jetë i veshur me një jelek fosforeshent.
7.8. Drejtuesi i mjetit vazhdimisht duhet të ketë me vete:
a) listën me numrat e telefonit të prindërve;
b) adresën e shtëpisë së secilit parashkollor, parauniversitar dhe student;
c) numrat e telefonit të emergjencave civile (Policia e Shtetit, urgjenca mjekësore dhe shërbimi zjarrfikës etj.);
ç) 	çdo të dhënë tjetër të nevojshme.
8. Organizimi i shërbimit të transportit për ekskursione e udhëtime didaktike jashtë vendbanimit
8.1 Shërbimet e rastit për qëllime turistike, si: ekskursione ose për aktivitete didaktike jashtë qendrës urbane të vendndodhjes bëhet vetëm nga subjekte të licencuara dhe me autobus të certifikuar, sipas legjislacionit në fuqi për transportin.

8.2 Drejtoria e institucionit arsimor i komunikon agjencisë turistike të përzgjedhur listën me datat dhe me destinacionet përkatëse.
8.3 Drejtoria e institucionit arsimor, në çdo rast para nisjes, për çdo automjet, harton listën e përditësuar të parauniversitarëve apo të studentëve, një kopje e së cilës qëndron pranë institucionit arsimor dhe një kopje i jepet transportuesit.
8.4 Me propozim të njësisë arsimore vendore dhe/ose bordit të prindërve, subjekti  transportues, në bashkëpunim me agjencinë e udhëtimit përgatit një plan udhëtimi për çdo itinerar jashtë qytetit ku përcaktohen pika e nisjes, orari i nisjes dhe ndalesat përgjatë rrugës. Plani i udhëtimit i paraqitet shërbimeve të policisë rrugore të qarqeve.
8.5 Për sigurinë e nxënësve dhe të studentëve, shërbimet e policisë rrugore të qarqeve mund të ndërhyjnë e të ndryshojnë planin e udhëtimit. Plani i ndryshuar i itinerarit të udhëtimit i dërgohet institucionit arsimor së bashku me arsyetimet e ndryshimit/ndryshimeve.
8.6 Në çdo udhëtim jashtë qytetit, për arsye ekskursioni ose didaktike, duhet të jetë i pranishëm përfaqësuesi i institucionit arsimor.
9. Koha e udhëtimit
Koha e udhëtimit për në dhe nga institucioni i edukimit të fëmijëve dhe parauniversitarëve, brenda qytetit nuk i kalon 50 minuta, ndërsa në zonat rurale kjo kohë mund të shtrihet deri në 70 minuta.
10. Lidhja e kontratës për transport të nxënësve të arsimit parashkollor, profesional parauniversitar dhe universitar
10.1 Njësitë e qeverisjes vendore dhe njësitë arsimore vendore për arsimin parashkollor publik dhe privat, parauniveristar publik e privat, profesional publik e privat dhe institucionet e arsimit të lartë publike dhe private, janë përgjegjës për lidhjen e kontratës ndërmjet institucionit dhe organizatorit të transportit për nxënësit e arsimit parashkollor, profesional parauniversitar dhe të studentëve.
10.2 Kontrata duhet të përmbajë elementet e përcaktuara nga Kodi Civil dhe elementet shtesë të përcaktuara, si më poshtë vijon:
a) oraret e nisjes dhe të kthimit;
b) itinerarin e përcaktuar të mjetit shkollor;
c) vendndalimet e paracaktuara gjatë itinerarit;
ç)	 kohëzgjatjen e udhëtimit.
10.3 Një kopje e kontratës së nënshkruar është pjesë e dokumenteve të nevojshme për qarkullim dhe i paraqitet organeve të kontrollit në rrugë sa herë kërkohet prej tyre.
10.4 Kontrata do të konsiderohet e pavlefshme në rast se nuk plotësohen kushtet thelbësore të parashikuara në Kodin Civil dhe kushtet e parashikuara në këtë rregullore.
11. Dokumentet e kontrollit
Organet e kontrollit në rrugë ushtrojnë kontroll të dokumenteve të operimit për operatorët e transportit. Drejtuesit e mjeteve janë të detyruar të paraqesin sa herë kërkohen prej organeve të kontrollit dokumentet, si më poshtë vijon:
A. Shërbime transporti për të tretë
1. Për shërbime të rregullta të specializuara:
a) licencën origjinale ose kopja të barasvlershme me origjinalin;
b) certifikatën e operimit të autobusit;
c) kopjen e kontratës ndërmjet organizatorit dhe transportuesit e barasvlershme me origjinalin;
ç) 	dokumentin e kualifikimit të drejtuesit (CAP);
d)	 aktin e plotësimit të kushteve të komoditetit.
2. Për shërbime të rastit:
a)	 kopjen e licencës të barasvlershme me origjinalin;
b) bllokun e udhëtimit me listën e plotësuar të parauniversitarëve apo studentëve;
c)	 certifikatën e operimit të autobusit;
ç)	 kontratën ndërmjet agjencisë së udhëtimit dhe transportuesit;
d)	 dokumentin e kualifikimit të drejtuesit (CAP);
dh) aktin e plotësimit të kushteve të komoditetit të autobusit.
Shënim: Në rastin e shërbimeve ndërkombëtare të rastit për parauniversitarët dhe studentët, me përjashtim të shkronjave “ç” dhe “e”, të gjitha dokumentet e tjera duhet t’u përgjigjen kërkesave të transportit ndërkombëtar të udhëtarëve.
B. Shërbime transporti për llogari të vet:
a) kopjen origjinale të certifikatës që lëshohet në emër të institucionit;
b) dokumentin që dëshmon se drejtuesi i mjetit është anëtar i stafit të institucionit ose i punësuar me kontratë;
c)	 dokumentin që dëshmon se veprimtaria e transportit është vetëm një aktivitet ndihmës i institucionit (lista e parashkollorëve, parauniversitarëve dhe e studentëve);
ç)		 certifikatën e operimit të autobusit;
d)	 dokumentin e kualifikimit të drejtuesit (CAP);

dh) aktin e plotësimit të kushteve të komoditetit të autobusit.
12. Sigurimi i detyrueshëm
Subjektet e transportit të automjeteve të autorizuara të shërbimit të rregullt dhe të rastit të transportit parashkollor parauniversitar dhe atij universitar janë të detyruara të pajisin automjetin edhe me kontratën për sigurimin e aksidenteve të pasagjerëve, sipas dispozitave të ligjit nr. 10076, datë 12.2.2009, “Për sigurimin e detyrueshëm në sektorin e transportit”, të ndryshuar.
13. Masat administrative
Në rast shkeljesh të kërkesave të kësaj rregulloreje zbatohen sanksionet e parashikuara në ligjin nr. 8308, datë 18.3.1998, “Për transportet rrugore”, të ndryshuar. 

VENDIM
Nr. 90, datë 14.2.2018

PËR DISA NDRYSHIME NË VENDIMIN NR. 383, DATË 19.5.2010, 
TË KËSHILLIT TË MINISTRAVE, “PËR PËRCAKTIMIN E PROCEDURAVE TË SHPËRNDARJES SË FONDIT TË KOMPENSIMIT NË VLERË PËR PRONARËT E PASURIVE TË PALUAJTSHME, PRONË PRIVATE, 
QË PREKEN NGA NDËRTIMET INFORMALE”, TË NDRYSHUAR

Në mbështetje të nenit 100 të Kushtetutës, të nenit 37, të ligjit nr. 133/2015, “Për trajtimin e pronës dhe përfundimin e procesit të kompensimit të pronave”, dhe të ligjit nr. 9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, me propozimin e ministrit të Drejtësisë, Këshilli i Ministrave

VENDOSI:

Në vendimin nr. 383, datë 19.5.2010, të Këshillit të Ministrave, të ndryshuar, bëhen këto ndryshime:
1. Shkronja “d”, e pikës 6, shfuqizohet.
2. Kudo në tekstin e vendimit, emërtimi “Agjencia e Kthimit dhe Kompensimit të Pronave” zëvendësohet me “Agjencia e Trajtimit të Pronave”.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama
VENDIM
Nr. 91, datë 14.2.2018

PËR PROCEDURAT E KRYERJES SË KONTROLLIT DHE VENDOSJES
SË SANKSIONEVE NGA AGJENCIA SHTETËRORE PËR TË DREJTAT DHE MBROJTJEN E FËMIJËS
	
Në mbështetje të nenit 100 të Kushtetutës dhe të pikës 5, të nenit 69, të ligjit nr. 18/2017, “Për të drejtat dhe mbrojtjen e fëmijës”, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. 	Kontrolli i shkeljes të të drejtave të fëmijës, mospërmbushja e detyrimeve ligjore nga strukturat përkatëse të mbrojtjes së fëmijës dhe vendosja e sanksioneve organizohen dhe kryhen nga Agjencia Shtetërore për të Drejtat dhe Mbrojtjen e Fëmijës, në bazë të procedurave të përcaktuara në këtë vendim.
2. 	Agjencia Shtetërore për të Drejtat dhe Mbrojtjen e Fëmijës fillon procedurën e kryerjes së kontrollit për raste të ndodhura, kur janë në dijeni apo kanë dyshime të argumentuara të shkeljes të të drejtave të fëmijës dhe të mospërmbushjes së detyrimeve ligjore nga strukturat përkatëse, në bazë të:
a) 	ankesës apo kërkesës së fëmijës së interesuar, prindit, kujdestarit ligjor, përfaqësuesit ligjor apo përfaqësuesit procedural të fëmijës;
b) 	çdo ankese, kërkese të ardhur apo të paraqitur, në mënyrë anonime ose jo, nga çdo person fizik apo juridik, publik apo privat. 
3. 	Agjencia Shtetërore për të Drejtat dhe Mbrojtjen e Fëmijës ka të drejtë të fillojë procedurën e kryerjes së kontrollit me nismën e vet, në rastet kur:
a) ka informacion, konstaton ose ka një dyshim të argumentuar se ka ndodhur një shkelje e të drejtave të fëmijës;
b) 	konstaton moszbatim të detyrimeve ligjore nga strukturat e përcaktuara dhe punonjësit përkatës gjatë kontrolleve për monitorimin e zbatimit të ligjit; 
c) 	bëhen raste publike në organet e medias apo të shtypit. 


4. Agjencia Shtetërore për të Drejtat dhe Mbrojtjen e Fëmijës, me vënien në dijeni ose me marrjen e informacionit të ardhur, nis menjëherë procesin e verifikimit dhe të kontrollit. 
5. 	Agjencia Shtetërore për të Drejtat dhe Mbrojtjen e Fëmijës bashkëpunon me strukturat përkatëse shtetërore, organet e medias e të shtypit dhe, brenda kuadrit ligjor përkatës, me strukturat e policisë dhe të prokurorisë, për mbledhjen e informacionit dhe kryerjen e kontrollit.
6. Agjencia Shtetërore për të Drejtat dhe Mbrojtjen e Fëmijës, në rastet e parashikuara në pikat 2 e 3, të këtij vendimi, edhe kur provat apo argumentet paraqiten me gojë, mban një procesverbal, i cili nënshkruhet nga kryetari dhe dy punonjës të Agjencisë Shtetërore për të Drejtat dhe Mbrojtjen e Fëmijës. 
7. Agjencia Shtetërore për të Drejtat dhe Mbrojtjen e Fëmijës miraton dhe publikon në faqen e saj zyrtare elektronike formularin “tip” të ankesës/kërkesës. Agjencia ose një nga strukturat përgjegjëse për mbrojtjen e fëmijës asiston subjektet në plotësimin e formularit.  
8. Agjencia Shtetërore për Mbrojtjen e të Drejtave të Fëmijës ka të drejtë të refuzojë kërkesën/ankesën dhe fillimin e procedurës së kontrollit në rastet kur: 
a) 	e njëjta çështje është në shqyrtim nga Agjencia Shtetërore për të Drejtat dhe Mbrojtjen e Fëmijës ose për të është marrë një vendim i mëparshëm dhe nuk ka të dhëna të reja;
b) 	informacioni është i pabazuar në prova apo në dyshime të argumentuara ose nuk është i mjaftueshëm për të bërë të mundur një hetim;
c) 	paraqitet më vonë se tre vjet nga ndodhja e shkeljes ose më vonë se një vit nga marrja dijeni për këtë fakt.
9. 	Agjencia Shtetërore për të Drejtat dhe Mbrojtjen e Fëmijës garanton interesin më të lartë të fëmijës në të gjitha procedurat e ndërmarra dhe ka për detyrë mbrojtjen e të dhënave personale të fëmijës, sipas legjislacionit në fuqi. 
Agjencia Shtetërore për të Drejtat dhe Mbrojtjen e Fëmijës respekton të drejtën e fëmijës për t’u dëgjuar dhe merr pëlqimin e fëmijës, duke vlerësuar moshën dhe shkallën e pjekurisë së fëmijës së dëmtuar, të prindit, të kujdestarit ose të përfaqësuesit ligjor të fëmijës për fillimin e procedurës,  në çdo rast kur fëmijët përfshihen drejtpërdrejt, përveç rasteve kur me gjithë mungesën e pëlqimit nga fëmija dhe personat e mësipërm përligjet ndërhyrja në interesin më të lartë të fëmijës. 
10. 	Agjencia Shtetërore për të Drejtat dhe Mbrojtjen e Fëmijës, brenda 8 (tetë) ditëve nga dita e marrjes së ankesës/kërkesës, njofton me shkrim subjektin kundër të cilit është paraqitur ankesa/kërkesa. Në rastet kur procedura administrative fillohet nga Agjencia Shtetërore për të Drejtat dhe Mbrojtjen e Fëmijës, njoftohen brenda 10 (dhjetë) ditëve të gjitha palët në proces për fillimin e veprimeve.
11.	 Agjencia Shtetërore për të Drejtat dhe Mbrojtjen e Fëmijës i shqyrton ankesat, kërkesat dhe informacionet pa pagesë.
12. 	Agjencia Shtetërore për të Drejtat dhe Mbrojtjen e Fëmijës verifikon faktet në çdo rast, sipas përcaktimeve të pikave 2 e 3, të këtij vendimi. Subjektet palë, si dhe çdo person fizik, juridik, publik apo privat, institucione të administratës publike apo çdo strukturë e pushtetit vendor, të cilët kanë dijeni apo mund të ndihmojnë në procesin administrativ të shqyrtimit, kanë të drejtë të paraqesin informacione, dokumente, dëshmi apo prova të tjera në çdo fazë të kryerjes së kontrollit, deri në momentin e marrjes së vendimit.  
Subjekti ndaj të cilit është paraqitur ankesë, ka të drejtë që gjatë procedimit administrativ të pyetet dhe të mbrojë veten e tij, përfshirë edhe të drejtën për të paraqitur prova dhe për të thirrur dëshmitarë. 
Agjencia Shtetërore për të Drejtat dhe Mbrojtjen e Fëmijës kërkon paraqitjen e parashtrimeve me shkrim nga subjektet palë, brenda 15 (pesëmbëdhjetë) ditëve nga dita e marrjes së njoftimit.
13. 	Agjencia Shtetërore për të Drejtat dhe Mbrojtjen e Fëmijës, në çdo rast të shqyrtimit të ankesës, kërkesës apo kontrollit të iniciuar nga vetë ajo, ndjek procedurën e mëposhtme:
a) 	Kryen kontrolle dhe vizita në vend, duke gëzuar të drejtën e hyrjes në çdo zyrë të administratës publike qendrore e vendore, të personave fizikë ose juridikë privatë, si dhe këqyrjen e akteve dhe/ose të dokumenteve që kanë lidhje me çështjen në shqyrtim, duke respektuar kërkesat procedurale, sipas legjislacionit në fuqi; 
b) 	Kërkon informacione, shpjegime apo çdo material që ka lidhje me çështjen nga çdo organ i administratës publike, qendrore e vendore, çdo person fizik ose juridik privat, që ka lidhje me çështjen, duke vendosur edhe afate për dërgimin e këtyre informacioneve, me përjashtim të rasteve kur informacioni, aktet dhe/ose dokumentet e kërkuara përbëjnë “sekret shtetëror” dhe/ose “sekret hetimor”;
c) 	Merr në pyetje çdo person, që, sipas saj, është i lidhur me çështjen në shqyrtim dhe mund të thërrasë të gjithë personat pa imunitet, me përjashtim të rasteve kur informacioni, aktet dhe/ose dokumentet e kërkuara përbëjnë “sekret shtetëror” dhe/ose “sekret hetimor”;
ç) 	Kërkon ekspertizat përkatëse nga ekspertë të palëve të treta;
d) 	Zhvillon një seancë dëgjimore me fëmijën, nëse fëmija pranon ose e kërkon një gjë të tillë vetë ose nëpërmjet prindit, kujdestarit, përfaqësuesit ligjor, duke konsideruar moshën dhe aftësinë e fëmijës për të kuptuar. Në këtë rast, fëmija pyetet, mundësisht, në prani të punonjësit të mbrojtjes së fëmijës ose të psikologut të caktuar në kuadër të menaxhimit të rastit. Agjencia Shtetërore për të Drejtat dhe Mbrojtjen e Fëmijës nuk lejon konfrontimin e fëmijës me personin/subjektin ndaj të cilit është paraqitur ankesë;
dh) 	Konsideron deklaratën e dhënë nga fëmija te punonjësi i mbrojtjes së fëmijës në procesin e shqyrtimit të ankimit;
e) 	Zhvillon një seancë dëgjimore dhe fton palët e çdo person tjetër të interesuar, përpara marrjes së vendimit përfundimtar;
ë) 	Ndërmjetëson marrëveshje pajtimi mes ankuesit dhe personit kundër të cilit është paraqitur ankesa, duke u bazuar në interesin më të lartë të fëmijës.
14. 	Agjencia Shtetërore për të Drejtat dhe Mbrojtjen e Fëmijës, brenda afatit të përcaktuar në pikën 12, të këtij vendimi, fillon procedurën e vendosjes së sanksionit për mospërmbushje të detyrimeve ligjore në rast se subjekti kundër të cilit është paraqitur ankesa nuk i paraqet parashtrimet e tij me shkrim.
15. 	Agjencia Shtetërore për të Drejtat dhe Mbrojtjen e Fëmijës dokumenton në një relacion përmbledhës, i cili nënshkruhet nga kryetari, të gjitha veprimet e kryera në kuadër të verifikimit dhe të kontrollit të çdo ankese, kërkese apo të kontrollit të iniciuar nga vetë agjencia.
16. 	Agjencia Shtetërore për të Drejtat dhe Mbrojtjen e Fëmijës dokumenton në procesverbal të gjitha veprimet e kryera në kuadër të verifikimit dhe të kontrollit të çdo ankese, kërkese për informacion apo të kontrollit të iniciuar nga vetë ajo dhe i pasqyron ato në një relacion përmbledhës lidhur me çështjen, i cili bëhet pjesë e dosjes përkatëse, e cila arkivohet.
17. 	Agjencia Shtetërore për të Drejtat dhe Mbrojtjen e Fëmijës përfundon procedurat e parashikuara në pikën 13, të këtij vendimi, brenda 30 (tridhjetë) ditëve nga dita e marrjes së ankesës, kërkesës apo informacionit.
18. 	Agjencia Shtetërore për të Drejtat dhe Mbrojtjen e Fëmijës në marrjen e vendimit bazohet në:
a) 	efektshmërinë e tij dhe rolin parandalues;
b) 	rrethanat e kryerjes së shkeljes;
c) 	faktin nëse kundërvajtësi rezulton i dënuar administrativisht edhe më parë;
ç)	 rëndësinë e kundërvajtjes;
d) 	pasojat që kanë ardhur nga veprimi apo mosveprimi.
19. 	Vendimi i kryetarit të Agjencisë Shtetërore për të Drejtat dhe Mbrojtjen e Fëmijës për të vendosur gjobë dhe/ose rregullime apo masa, merret ndaj:
a) 	organit të administratës publike qendrore ose strukturave të pushtetit vendor; 
b) personit juridik publik ose privat; 
c)	 personit në funksione publike;
ç) 	personit fizik, brenda personit juridik, publik ose privat. 
20. Vendimi për përcaktimin e masës së gjobës nga kryetari Agjencisë Shtetërore për të Drejtat dhe Mbrojtjen e Fëmijës bazohet në:
a) 	natyrën dhe fushën e veprimit të shkeljes dhe ndikimin mbi viktimën apo fëmijën e rrezikuar; 
b) rrethanat e rastit, formimin dhe edukimin e kryerësit të shkeljes;
c) 	përsëritjen e shkeljes dhe nëse, sipas saj, ka pasur më shumë se një viktimë apo fëmijë të rrezikuar;
ç) 	nivelin e bashkëpunimit të personit fizik, juridik, publik apo privat, institucionit të administratës publike, strukturave të pushtetit vendor, pas paraqitjes dhe gjatë shqyrtimit të ankesës.
21. Vendimi i kryetarit të Agjencisë Shtetërore për të Drejtat dhe Mbrojtjen e Fëmijës përmban:
a) 	identitetin e kundërvajtësit;

b) 	shpjegimin e përmbledhur të fakteve dhe të provave ku mbështetet vendimi;
c) 	shkeljen e kryer, duke referuar dispozitën ligjore ku mbështetet vendimi;
ç) 	urdhërimin për rregullimet apo masat që duhet të ndërmerren dhe/ose për vendosjen e gjobës;
d) 	cilësimin si titull ekzekutiv për masën e gjobës;
dh) 	të drejtën për ankim dhe afatin;
e) 	organin i cili ka nxjerrë aktin.
22. Vendimi i kryetarit të Agjencisë Shtetërore për të Drejtat dhe Mbrojtjen e Fëmijës hartohet në tri kopje, nga të cilat një kopje u dërgohet subjekteve të përcaktuara në pikën 19, të këtij vendimi, ndaj të cilave është vendosur gjoba, një kopje mbahet e protokolluar në arkivin e Agjencisë Shtetërore për të Drejtat dhe Mbrojtjen e Fëmijës dhe një kopje i dërgohet ministrit të Shëndetësisë dhe Mbrojtjes Sociale.
23. Vendimi i kryetarit të Agjencisë Shtetërore për të Drejtat dhe Mbrojtjen e Fëmijës për vendosjen e gjobës u njoftohet palëve, si dhe personit i cili ka paraqitur ankesë apo kërkesë dhe, në çdo rast, fëmijës, prindërve, kujdestarit apo përfaqësuesit të tij ligjor, brenda 8 (tetë) ditëve nga dita e marrjes së tij.
24. Kundër vendimit të Agjencisë Shtetërore për të Drejtat dhe Mbrojtjen e Fëmijës mund të bëhet ankim në gjykatën kompetente, brenda 30 (tridhjetë) ditëve nga data e njoftimit të vendimit.
25. Të ardhurat nga gjobat, të mbledhura në zbatim të dispozitave të këtij vendimi, kalojnë në buxhetin e shtetit. 
26. Vendimi nr. 264, datë 12.4.2012, i Këshillit të Ministrave, “Për procedurat e kryerjes së kontrollit dhe vendosjes së sanksionit nga Agjencia Shtetërore për Mbrojtjen e të Drejtave të Fëmijës”, shfuqizohet.
27. Ngarkohen Ministria e Shëndetësisë dhe Mbrojtjes Sociale dhe Agjencia Shtetërore për të Drejtat dhe Mbrojtjen e Fëmijës për zbatimin e këtij vendimi.
Ky vendim hyn në fuqi pas botimit në Fletoren Zyrtare. 
KRYEMINISTRI
Edi Rama



VENDIM
Nr. 92, datë 14.2.2018

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA REALIZIMI I PROJEKTIT “NDËRTIMI I GODINËS 
SË RE 8-KATËSHE TË MJEKËSISË SË PËRGJITHSHME NË QENDRËN SPITALORE UNIVERSITARE
“NËNË TEREZA”, TIRANË”

Në mbështetje të nenit 100 të Kushtetutës, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, të ligjit nr. 109/2017, “Për buxhetin e vitit 2018”, dhe të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të ndryshuar, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga realizimi i projektit “Ndërtimi i godinës së re 8-katëshe të mjekësisë së përgjithshme në Qendrën Spitalore Universitare “Nënë Tereza”, Tiranë”.  
2. Shpronësimi të bëhet në favor të Qendrës Spitalore Universitare “Nënë Tereza”, Tiranë.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën bashkëlidhur këtij vendimi, për pasurinë truall + objekt, me një vlerë të përgjithshme prej 9 006 734.98 (nëntë milionë e gjashtë mijë e shtatëqind e tridhjetë e katër pikë nëntëdhjetë e tetë) lekësh.
4. Vlera e përgjithshme e shpronësimit, prej 9 006 734.98 (nëntë milionë e gjashtë mijë e shtatëqind e tridhjetë e katër pikë nëntëdhjetë e tetë) lekësh, dhe shpenzimet procedurale, në vlerën 50 000 (pesëdhjetë mijë) lekë, të përballohen nga të ardhurat e Qendrës Spitalore Universitare “Nënë Tereza”, Tiranë.
5. Shpronësimi të fillojë menjëherë pas botimit të këtij vendimi në Fletoren Zyrtare.


6. Pronarët e përmendur në listën që i bashkëlidhet këtij vendimi të kompensohen, për efekt shpronësimi, pasi të kenë paraqitur dokumentacionin e plotë të pronësisë pranë Qendrës Spitalore Universitare “Nënë Tereza”, Tiranë. 
7. Zyra Vendore e Regjistrimit të Pasurive të Paluajtshme Tiranë, brenda 30 (tridhjetë) ditëve nga data e miratimit të këtij vendimi, në bashkëpunim me Qendrën Spitalore Universitare “Nënë Tereza”, Tiranë, të fillojë procedurat për hedhjen e gjurmës së projektit mbi hartën treguese të regjistrimit, sipas planimetrisë së shpronësimit të miratuar dhe të bëjë kalimin e pronësisë për pasuritë e shpronësuara në favor të shtetit.
8. Zyra Vendore e Regjistrimit të Pasurive të Paluajtshme Tiranë të pezullojë të gjitha transaksionet me pasuritë e shpronësuara deri në momentin kur do të realizohen procesi i hedhjes së gjurmës së projektit mbi hartën treguese të regjistrimit dhe kalimi i pronësisë për pasuritë e shpronësuara.
9. Ngarkohen Ministria e Shëndetësisë dhe Mbrojtjes Sociale, Zyra Vendore e Regjistrimit të Pasurive të Paluajtshme Tiranë dhe Qendra Spitalore Universitare “Nënë Tereza”, Tiranë, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama


	
	TABELA PËRMBLEDHËSE E LISTËS SË PRONARËVE DHE VLERA E SHPRONËSIMIT PËR REALIZIMIN E PROJEKTIT

	
	“Ndërtimi i godinës së re të mjekësisë së përgjithshme - godinë 8-katëshe në territorin e QSUT-së” 

	
	

	
	
	
	
	
	
	
	
	
	
	
	
	

	Nr.
	Zona kadastrale
	Nr. i pasurisë
	Adresa
	Pronari
	Sipërfaqe trualli
	Çmimi i truallit lekë/m2
	Vlera e truallit në lekë
	Sipërfaqe ndërtimi
	Çmimi i ndërtimit lekë/m2
	Vlera e ndërtimit në lekë
	Vlera totale truall +ndërtesë
	Shënime

	1
	8130
	1/64
	Rruga “Kongresi i Manastirit”, Tiranë
	OMER MALKO MALKO
	230
	30,196
	            6,945,080 
	108.25
	 
	2,061,654.98
	9,006,734.98
	Konfirmuar pronësia nga ZVRPP-ja Tiranë, shkresë. 11.12.2017 
Nr. 33314/2 prot. 

	
	
	
	
	
	
	
	
	

	
	
	


Shënim:
1. Për truallin, çmimi i llogaritur është marrë nga VKM-ja nr. 89, datë 3.2.2016.
2. Për ndërtesat social-ekonomike vlerësimi është bërë bazuar në çmimet njësi të zërave të punimeve referuar listës së çmimeve për vitin 2016, për qytetin e Tiranës, publikuar nga EKB-ja.

VENDIM
Nr. 93, datë 14.2.2018

PËR NJË NDRYSHIM NË VENDIMIN NR. 597, DATË 1.7.2015, TË KËSHILLIT TË MINISTRAVE, “PËR PËRCAKTIMIN E PROCEDURAVE DHE KËRKESAVE TË HOLLËSISHME PËR LIDHJEN E MARRËVESHJEVE VULLNETARE, NDËRMJET ORGANIZATAVE DHE GRUPEVE QË PËRFAQËSOJNË INTERESA TË CAKTUAR, GRUPEVE TË OPERATORËVE OSE OPERATORËVE INDIVIDUALË ME AUTORITETET PËRKATËSE PËR REALIZIMIN E NJË NIVELI MË TË LARTË MBROJTJEJE, SESA AI I PËRCAKTUAR NË LEGJISLACIONIN  E POSAÇËM PËR NJË PËRBËRËS MJEDISOR”

Në mbështetje të nenit 100 të Kushtetutës dhe të pikës 2, të nenit 57, të ligjit nr. 10431, datë 9.6.2011, “Për mbrojtjen e mjedisit”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

1. Shkronja “a” e pikës 5, të vendimit nr. 597, datë 1.7.2015, të Këshillit të Ministrave, ndryshohet, si më poshtë vijon:
 “a) Të dhëna të përgjithshme të kërkuesit: emri i personit/ave fizik/ë a juridik/ë, adresa, numri unik i identifikimit të subjektit (NUIS), personi i kontaktit, informacion të të gjitha lejeve, licencave, autorizimeve dhe vendimeve me të cilat është i pajisur;”.
2. Ngarkohet Ministria e Turizmit dhe Mjedisit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama








VENDIM
Nr. 94, datë 14.2.2018

PËR DISA NDRYSHIME DHE SHTESA NË VENDIMIN NR. 641, DATË 1.10.2014, TË KËSHILLIT TË MINISTRAVE, “PËR MIRATIMIN E RREGULLAVE PËR EKSPORTIN E MBETJEVE DHE KALIMIN TRANZIT TË MBETJEVE JO TË RREZIKSHME E TË MBETJEVE INERTE”

Në mbështetje të nenit 100 të Kushtetutës dhe të neneve 50 e 51, të ligjit nr. 10463, datë 22.9.2011, “Për menaxhimin e integruar të mbetjeve”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

Në vendimin nr. 641, datë 1.10.2014, të Këshillit të Ministrave, bëhen këto ndryshime dhe shtesa:
1. Shkronjat “b”, “c” dhe “ç”, të pikës 7, shfuqizohen. 
2. Pas pikës 7 shtohet pika 7.1, me këtë përmbajtje:	
“7.1. Ministria përgjegjëse për mjedisin, për çdo aplikim të bërë sipas përcaktimit në pikën 6, duhet të sigurojë vetë, nëpërmjet sistemit, këto dokumente:
a) Kopjen e regjistrimit në Qendrën Kombëtare të Biznesit (QKB) për objektin e veprimtarisë;
b) Kopjen e lejes së mjedisit të tipit A, B ose C, sipas përcaktimit në ligjin nr. 10448, datë 14.7.2011, “Për lejet e mjedisit”, të ndryshuar;
c) Kopjen e licencës III.2.B, sipas vendimit nr. 538, datë 26.5.2009, të Këshillit të Ministrave, “Për licencat dhe lejet që trajtohen nga apo nëpërmjet QKL-së dhe disa rregullime të tjera nënligjore të përbashkëta”, të ndryshuar.”.
3. Shkronjat “b”, “c” dhe “ç”, të pikës 16, shfuqizohen. 
4. Pas pikës 16 shtohet pika 16.1, me këtë përmbajtje:
“16.1. Ministria përgjegjëse për mjedisin, për çdo aplikim të bërë sipas përcaktimit në pikën 15, duhet të sigurojë vetë, nëpërmjet sistemit, këto dokumente: 
a) Kopjen e regjistrimit në Qendrën Kombëtare të Biznesit (QKB) për objektin e veprimtarisë;


b) Kopjen e lejes së mjedisit të tipit A, B ose C, sipas përcaktimit në ligjin nr. 10448, datë 14.7.2011, “Për lejet e mjedisit”, të ndryshuar;
c) Kopjen e licencës III.2.B, sipas vendimit nr. 538, datë 26.5.2009, të Këshillit të Ministrave, “Për licencat dhe lejet që trajtohen nga apo nëpërmjet QKL-së dhe disa rregullime të tjera nënligjore të përbashkëta”, të ndryshuar.”.
5. Ngarkohen Ministria e Turizmit dhe Mjedisit, Drejtoria e Përgjithshme e Doganave, degët doganore, Agjencia Kombëtare e Mjedisit dhe Inspektorati Shtetëror i Mjedisit, Pyjeve dhe Ujërave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

VENDIM
Nr. 95, datë 14.2.2018

PËR DISA NDRYSHIME NË VENDIMIN NR. 686, DATË 29.7.2015, TË KËSHILLIT TË MINISTRAVE, “PËR MIRATIMIN  E RREGULLAVE, TË PËRGJEGJËSIVE E TË AFATEVE PËR ZHVILLIMIN E PROCEDURËS SË VLERËSIMIT TË NDIKIMIT NË MJEDIS (VNM) DHE PROCEDURËS SË TRANSFERIMIT  
TË VENDIMIT E DEKLARATËS MJEDISORE”

Në mbështetje të nenit 100 të Kushtetutës dhe të pikës 5, të nenit 7, të ligjit nr. 10440, datë 7.7.2011, “Për vlerësimin e ndikimit në mjedis”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

1. Pika 1.3 e kreut I, shkronja “dh” e pikës 10, të kreut II, shkronja “c” e  pikës 1, dhe shkronja “c” e pikës 3, të kreut III, të vendimit nr. 686, datë 29.7.2015, të Këshillit të Ministrave, shfuqizohen.
2. Ngarkohen Ministria e Turizmit dhe Mjedisit dhe Agjencia Kombëtare e Mjedisit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama
VENDIM
Nr. 96, datë 14.2.2018

PËR DISA NDRYSHIME DHE SHTESA NË VENDIMIN NR. 372, DATË 18.5.2016, TË KËSHILLIT TË MINISTRAVE, “PËR MIRATIMIN E RREGULLAVE TË KOMUNIKIMIT, KONSULTIMIT DYPALËSH DHE VENDIMMARRJES PËR LEJEN E MJEDISIT TË TIPIT A, PËR FUNKSIONIMIN E INSTALIMIT TË VENDOSUR NË TERRITORIN E REPUBLIKËS SË SHQIPËRISË DHE QË KA MUNDËSI REALE TË KRIJOJË EFEKTE NEGATIVE TË KONSIDERUESHME NË MJEDISIN E NJË SHTETI TJETËR OSE MENJËHERË PASI I KËRKOHET NGA KY SHTET”

Në mbështetje të nenit 100 të Kushtetutës dhe të pikës 2, të nenit 22, të ligjit nr.10448, datë 14.7.2011, “Për lejet e mjedisit”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

1. Në tekstin e rregullave të komunikimit, konsultimit dypalësh dhe vendimmarrjes për lejen e mjedisit të tipit A, për funksionimin e instalimit të vendosur në territorin e Republikës së Shqipërisë dhe që ka mundësi reale të krijojë efekte negative të konsiderueshme në mjedisin e një shteti tjetër ose menjëherë pasi i kërkohet nga ky shtet, bashkëlidhur vendimit nr. 372, datë 18.5.2016, të Këshillit të Ministrave, bëhen këto ndryshime dhe shtesa:
a) Shkronjat “b” e “dh”, të pikës 2, shfuqizohen;
b) Pas pikës 2 shtohet pika 2/1, me këtë përmbajtje:
“2/1 Dokumenti ‘Përmbledhja joteknike e raportit të vlerësimit të ndikimit në mjedis në nivel kombëtar ose ndërkufitar’ do të  kërkohet gjatë këtij procesi, por ky dokument do të gjenerohet nga vetë ministria përgjegjëse për mjedisin dhe institucionet e saj të varësisë, të përfshira në këtë proces.”.




2. Ngarkohen Ministria e Turizmit dhe Mjedisit, Agjencia Kombëtare e Mjedisit dhe Qendra Kombëtare e Biznesit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

VENDIM
Nr. 97, datë 14.2.2018

PËR DISA NDRYSHIME DHE SHTESA NË VENDIMIN NR. 419, DATË 25.6.2014, TË KËSHILLIT TË MINISTRAVE, “PËR MIRATIMIN E KËRKESAVE TË POSAÇME PËR SHQYRTIMIN E KËRKESAVE PËR LEJE MJEDISI TË TIPAVE A, B DHE C, PËR TRANSFERIMIN E LEJEVE NGA NJË SUBJEKT TE TJETRI, TË KUSHTEVE PËR LEJET RESPEKTIVE TË MJEDISIT, SI DHE RREGULLAVE TË HOLLËSISHME PËR SHQYRTIMIN E TYRE NGA AUTORITETET KOMPETENTE DERI NË LËSHIMIN E KËTYRE LEJEVE NGA QKL-JA”

Në mbështetje të nenit 100 të Kushtetutës dhe të nenit 11, të ligjit nr. 10448, datë 14.7.2011, “Për lejet e mjedisit”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

1. Në vendimin nr. 419, datë 25.6.2014, të Këshillit të Ministrave, bëhen ndryshimet dhe shtesat, si më poshtë vijon:
a) Në titull dhe kudo në vendim, emërtimi “Qendra Kombëtare e Licencimit” zëvendësohet me “Qendra Kombëtare e Biznesit” dhe shkurtimi “QKL” zëvendësohet me “QKB”.
b)  Në kreun II bëhen ndryshimi dhe shtesa e mëposhtme:
i)  Shkronja “ç”, e pikës 1, shfuqizohet;
ii) Pas pikës 1, shtohet pika 1.1, me këtë përmbajtje:
“1.1. Dokumentet “Kopje të vendimit të Agjencisë Kombëtare të Mjedisit (AKM) për vlerësimin e ndikimit në mjedis (VNM) paraprak ose kopje të deklaratës së ministrit për VNM-në e thelluar, të shoqëruar me raportin paraprak ose të thelluar të VNM-së, në rastet kur për instalimin është kryer procedura e vlerësimit të ndikimit në mjedis, sipas përcaktimeve të legjislacionit në fuqi për VNM-në” do të kërkohen gjatë këtij procesi, por këto dokumente do të gjenerohen nga vetë ministria përgjegjëse për mjedisin dhe institucionet e saj të varësisë, të përfshira në këtë proces.”.
c) Në kreun III bëhen ndryshimi dhe shtesa e mëposhtme:
i)  Shkronja “ç”, e pikës 1, shfuqizohet;
ii) Pas pikës 1, shtohet pika 1.1, me këtë përmbajtje:
“1.1. Dokumentet “Kopje të vendimit të Agjencisë Kombëtare të Mjedisit (AKM) për vlerësimin e ndikimit në mjedis (VNM) paraprak ose kopje të deklaratës së ministrit për VNM-në e thelluar, të shoqëruar me raportin paraprak ose të thelluar të VNM-së, në rastet kur për instalimin është kryer procedura e vlerësimit të ndikimit në mjedis, sipas përcaktimeve të legjislacionit në fuqi për VNM-në” do të kërkohen gjatë këtij procesi, por këto dokumente do të gjenerohen nga vetë ministria përgjegjëse për mjedisin dhe institucionet e saj të varësisë, të përfshira në këtë proces.”.
ç) Në kreun VI bëhen ndryshimi dhe shtesa e mëposhtme:
i) Shkronjat “b” e “dh”, të pikës 2, shfuqizohen.
ii) Pas pikës 2, shtohet pika 2.1, me këtë përmbajtje:
“2.1. Dokumenti “Përmbledhja joteknike e raportit të vlerësimit të ndikimit në mjedis në nivel kombëtar ose ndërkufitar, kur kërkohet procedura e VNM-së” do të kërkohet gjatë këtij procesi, por ky dokument do të gjenerohet nga vetë ministria përgjegjëse për mjedisin dhe institucionet e saj të varësisë, të përfshira në këtë proces.”.
d) Shkronjat “b” e “c”, të pikës 2, të kreut VII, shfuqizohen.
2. Ngarkohen Ministria e Turizmit dhe Mjedisit, Agjencia Kombëtare e Mjedisit dhe Qendra Kombëtare e Biznesit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

VENDIM 
(i shkurtuar)

[bookmark: _GoBack]Gjykata e Rrethit Gjyqësor Korçë, me vendimin nr. 1608, datë 26.12.2017, ka vendosur shpalljen të vdekur të shtetasit Evis Ahmetlli, i datëlindjes 21.3.1974, lindur në Berat dhe banues në qytetin e Bilishtit, Bashkia Devoll, dhe ka përcaktuar si ditë të vdekjes së tij datën 1.12.1999.

